Ballon D'or nulibunas Messi thafaathu rooheh gai, Hat-trick aaeku bodu molheh\nބެލަންޑޯ ނުލިބުނަސް މެސީ ތަފާތު ރޫހެއްގައި، ހެޓްރިކާއެކު ބޮޑު މޮޅެއް\nމި ސީޒަންގެ ސްޕެނިޝް ލީގްގައި، ލިއޮނަލް މެސީ ކާމިޔާބު ކުރި ފުރަތަމަ ހެޓްރިކާއެކު ލެވަންޓޭގެ މައްޗަށް 5-0 ން ހޯދި ބޮޑު މޮޅާއެކު، މެސީގެ ޖާދޫ ދައްކާލައިފި އެވެ.\nބެލަންޑޯ އެވޯޑްގައި، މެސީ ނަން ފަސް ވަނައިގައި ހިމެނުމުން އެވޯޑަށް ކުރިމަތި ކުރި ފާޑު ކިޔުންތައް އިތުރަށް ބޮޑުވެގެން ދިޔައީ، އެވޯޑު ނުލިބުނު ނަމަވެސް މެސީގެ ފަރާތުން ފެންނަމުން ދާ ތަފާތު މޮޅު ކުޅުމުންނެވެ. ހެޓްރިކްގެ އިތުރުން މެސީ ވަނީ އިތުރު ދެ ލަނޑު ޖަހަންވެސް ފުރުސަތު ތަނަވަސްކޮށް ދީފަ އެވެ.\nލެވަންޓޭގެ ދަނޑުގައި، އެ ޓީމުގެ މައްޗަށް ހޯދި މި ބޮޑު މޮޅަކީ، ބާސާއިން އެ ޓީމާ ދެކޮޅަށް ހިފާލި ރަނގަޅު ބަދަލު ހިފުމެކެވެ. މިދިޔަ ސީޒަންގައި، ލެވެންޓޭގެ ދަނޑުގައި ކުޅުނު މެޗުން، އެ ޓީމު ވަނީ ބާސާގެ ކޮޅަށް ފަސް ލަނޑު ޖަހައި ބަލިކޮށްލާފަ އެވެ. އެ މެޗު ލެވެންޓޭ ކާމިޔާބު ކުރީ 5-4 ންނެވެ. ބާސާގެ ކޯޗް އެރުނަސްޓޭ ވަލްވެރުޑޭ ބުނީ، ލެވަންޓޭގެ ދަނޑުގައި ރޭ ކުޅުނު މެޗަށް ބާސާ ނިކުތީ މިދިޔަ އަހަރުގެ ނަތީޖާ ރަނގަޅަށް ދެނެގަނެގެން ކަމަށެވެ.\nރޭގެ މެޗުގައި ބާސާގެ ފުރަތަމަ ލަނޑު، މެޗުގެ 35 ވަނަ މިނެޓްގައި މެސީ ތަނަވަސް ކޮށްދިން ފުރުސަތަކުން ކާމިޔާބު ކުރީ ލުއިސް ސުއަރޭޒް އެވެ. ފުރަތަމަ ހާފު ނިމެން އުޅޭނިކޮށް ބާސާގެ ދެ ވަނަ ލަނޑު މެސީ ކާމިޔާބު ކުރީ ސާޖިއޯ ބުސްކެޓްސް ތަނަވަސް ކޮށްދިން ފުރުސަތުންނެވެ. ދެ ވަނަ ހާފު ކުޅުން ބާސާ ފެށީ މެސީ ޖެހި އިތުރު ލަނޑަކާއެކު އެވެ. އޭނާގެ ހެޓްރިކް މެސީ ފުރިހަމަ ކުރީ، މެޗުގެ 60 ވަނަ މިނެޓްގަ އެވެ. ބާސާގެ ފަސް ވަނަ ލަނޑު 88 ވަނަ މިނެޓްގައި ކާމިޔާބު ކުރީ ޖެރާޑް ޕީކޭ އެވެ.\nރޭ ބާސާ މޮޅުވުމުން، މެސީ ވަނީ ބާސާގެ ކުރީގެ ކެޕްޓަން ޒަވީ ހެނާންޑޭޒް އަތުގައިވާ މޮޅުވުމުގެ ރެކޯޑް މުގުރާލާފަ އެވެ. ލަލީގާގައި މެސީ ވަނީ 323 މެޗުން މޮޅުވެފަ އެވެ. ޒަވީ މޮޅުވީ 322 މެޗުންނެވެ. މިއީ ކަޓަލާން ކުލަބުތަކުގެ ތެރެއިންވެސް އެންމެ ގިނައިން ލަލީގާގެ މެޗުތަކުން މޮޅުވި ރެކޯޑެވެ.\nހެޓްރިކާއެކު މެސީ ވަނީ މި އަހަރު ޖެހި ލަނޑުގެ އަދަދު 50 އަށް ވުރެ މައްޗަށް ގެންގޮސްފަ އެވެ. މިއީ ފާއިތުވެ ދިޔަ ނުވަ އަހަރުގެ ތެރެއިން 50 ލަނޑަށް ވުރެ އިތުރަށް ޖަހައިގެން އޭނާ ނިންމާލާ އަށް ވަނަ އަހަރެވެ.


Alhan MDP in vakikurumah gaumee majilihuge memberunthakeh hushahalhaifi | Mihaaru\nފުލުހުންގެ އެހީތެރިކަމާ އެކު އަލްހާން އެމްޑީޕީ އޮފީހުން ނެރެނީ. --ފޮޓޯ: އެމްޑީޕީ\nއަލްހާން އެމްޑީޕީން ވަކިކުރުމަށް ގައުމީ މަޖިލީހުގެ މެމްބަރުންތަކެއް ހުށަހަޅައިިފި\n03 އޮކްޓޯބަރ 2016 - 23:176comments\nއެމްޑީޕީގެ މަސްލަހަތަށާއި ޕާޓީއަށް ގެއްލުން ލިބޭ ގޮތަށް ގިނަ މަސައްކަތްތަކެއް ކޮށްފައިވާ ކަމަށް ބުނެ، އެ ޕާޓީން އަލްހާން ފަހުމީ ވަކިކުރަން އެމްޑީޕީގެ ގައުމީ މަޖިލީހުގެ 50 މެމްބަރުން ސޮއިކޮށް ހުށަހަޅައިފި އެވެ.\nއެންމެ ބޮޑު އިދިކޮޅު ޕާޓީގެ ސެކްރެޓަރީ ޖެނެރަލް އަނަސް އަބްދުލް ސައްތާރު ސޮއިކުރައްވައި އަލްހާނަށް ފޮނުއްވި ސިޓީއެއްގައި ވިދާޅުވީ، ދައުލަތުގެ މީޑިއާގައި ޕާޓީއަށް ގެއްލުން ދިނުމަށް ތަކުރާރުކޮށް ވާހަކަ ދެއްކެވުމާއި މަސްލަހަތު ނަގާލުމަށް މަސައްކަތް ކުރެއްވުމާއި މިދިޔަ މަހުގެ 21 ވަނަ ދުވަހު އެމްޑީޕީގެ އޮފީހަށް ވަންނަވައި އެތަނުގެ ތެރޭގައި ހަމަނުޖެހުން ފަދަ ކަންތައް ހިންގާފައިވާތީ، އަލްހާން އެމްޑީޕީން ވަކިކުރުމަށް އެދި ގައުމީ މަޖިލިހުގެ މެމްބަރުންތަކެއް ހުށަހަޅާފައިވާ ކަމަށެވެ. އެހެންކަމުން މި މައްސަލާގައި އަންނަ ބުރާސްފަތި ދުވަހު އެމްޑީޕީ އޮފީހަށް ހާޒިރުވެވަޑައިގެން ނޫނީ ލިޔުމަކު ޖަވާބުދާރީވުމަށް އަލްހާނަށް، އެމްޑީޕީގެ ސެކްރެޓަރީ ޖެނެރަލް ވަނީ އަންގަވައިފަ އެވެ.\n"..އެގޮތުން އަސާސީ ގަވައިދާ ހިލާފަށް އަލްހާން ކުރައްވާފައިވާ ބައެއް ކަންތައްތަކުގެ ތެރޭގައި ޕާޓީގެ ގައުމީ މަޖިލީހުން ފާސްކޮށްގެން ބައިވެރިވެފައިވާ އެމްޔޫއޯ ގަބޫލުނުކުރައްވާ ކަމަށް ވިދާޅުވެ، އެމްޔޫއޯއާ އިދިކޮޅަށް މަސަކަތްކުރައްވައި ޕާޓީގެ މަސްލަހަތު ގެއްލުވާލުމުގެ އަމަލުތަކާއި ޕާޓީގެ މަސްލަހަތާއި އެއްގޮަތަށް ޕާޓީގެ ގުނަވަންތަކުން ނިންމައިގެން ޕާޓިން ކުރަމުންގެންދާ މަސައްކަތްތައް ހިމެނެ އެވެ،" ސިޓީގައިވެ އެވެ.\nމި ސިޓީއާ ގުޅިގެން އަލްހާން ކުރެއްވި ޓްވީޓެއްގައި ވިދާޅުވީ، އެއީ ކުރީގެ ރައީސް މުހައްމަދު ނަޝީދު ވިދާޅުވެގެން، އޭނާއަށް އެމްޑީޕީގެ ރިޔާސީ ޕްރައިމަރީން ޖާގަ ނުދިނުމަށް ހިންގާ ޖަރީމާއެއް ކަމަށެވެ.\nއެންމެ ފަހުން ބޭއްވި ރައްޔިތުންގެ މަޖިލީހުގެ އިންތިހާބުގައި ސ. ފޭދޫ ދާއިރާގެ އެމްޑީޕީ ޕްރައިމަރީ އަލްހާނަށް ނާކާމިޔާބުވެފައި ވަނިކޮށް، އަމިއްލަ ގޮތުން އެ ދާއިރާ އަށް ވާދަކުރެއްވި މައްސަލާގައި އޭނާއަށް ވަނީ ޕާޓީގެ އެތެރޭގެ އެއްވެސް އިންތިހާބެއްގައި ވާދަކުރުން ދޮޅު އަހަރަށް މަނާކޮށްފަ އެވެ.\nއިތުރު ލިޔުންތައް އެމްޑީޕީ އަލްހާން ފަހުމީ އިދިކޮޅު ފަރާތްތައް\nއަލްހާން އެމްޑީޕީން ވަކިކުރަން އިލެކްޝަނަށް ހުށަހަޅައިފި


ރާއްޖޭގައި ޒުވާނުންނަށް އިންވެސްޓް ކުރެއްވުން ކީއްތޯއެވެ؟ |\nރާއްޖޭގައި ޒުވާނުންނަށް އިންވެސްޓް ކުރެއްވުން ކީއްތޯއެވެ؟\n(އައި.އެމް.އެފް އާ ގުޅޭ ޚަބަރެއް ނޫހުން ފެނިފައި...)\nއަޅުގަނޑުގެ މި ލިޔުން ތަޚްޞީޞް މި ކުރަނީ ޚާއްޞަކޮށް ދިވެހި ޒުވާނުންނަށެވެ.\nމިއަދުގެ ނޫސް ހުޅުވައިލިއިރުވެސް ފެނުނީ ބައެއް މީހުންނަށް ވަރަށް އާދައިގެ ޚަބަރަކަށް ވާނޭ ސުރުޚީއެކެވެ. ސަރުކާރުގެ ބަޖެޓުން ދެކޮޅުޖެއްސުމަށް ޓަކައި ނެތް ފައިސާ ޚަރަދުކުރުން ހުއްޓައިލަން އައި.އެމް.އެފް އިން ގޮވައިލި ވާހަކައެވެ. އެހެން ލަފުޒުތަކަކުން ދަންނަވާނަމަ، ޙަޤީޤަތުގައި ނެތް ފައިސާ ޗާޕުކޮށްގެން އެ ފައިސާއިން ޚަރަދުކުރުން ހުއްޓައިލާށޭ ގޮވައިލި ވާހަކައެވެ! އެއީ ދެރަ ވާހަކައެކެވެ. ބިރުވެރިވެސް ވާހަކައެކެވެ. އާދައިގެ ޚަބަރަކަށް ވުމުގެ ބަދަލުގައި، އެއީ ބިރުވެރި ޚަބަރެކެވެ. ދެން އަނެއްކާ އެ ޚަބަރާ ޖެހިގެން އެ އޮތީ ރާއްޖޭގައި އިންވެސްޓުކުރާނޭ ފަރާތްތައް ހޯދަން ކުރެވޭ މަސައްކަތުގެ ވާހަކައެވެ. އެކަމަކު އެއީ އެހެން ވާހަކައެކެވެ.\nބައެއް ބޭފުޅުން ހިތްޕުޅަށް އަރައިވެސްފާނެއެވެ. މި ލިޔުންތެރިޔާޔަށް ރާއްޖޭގެ މާލީ ކަންކަމާ ބެހޭގޮޮތުން އެނގޭނީ ކޮން އެއްޗެއް ހެއްޔެވެ. އެހެންނަމަވެސް، ހަތަރު އަހަރައީ ދުވަސްކޮޅެއް ވަންދެން އަޅުގަނޑު ރާއްޖޭގެ މާލީ ވަޒީރުގެ ނައިބުގެ މަޤާމުގައި ހުރީ ހުހަކަށް ނޫނޭ ދަންނަވާނަމެވެ. ވަރލްޑް ބޭންކް އާއި އައި.އެމް.އެފް ފަދަ ޖަމުޢިއްޔާ ތަކުން އެއިރުވެސް ރާއްޖެއައި ވަފުދުތަކާ އެކު ބޭއްވެމުންދިޔަ ބައްދަލުވުން ތަކުގައި އަޅުގަނޑުވެސް ބައިވެރިވެ އުޅުނީމެވެ. އެ ބައްދަލުވުން ތަކުގައި ޚިޔާލު ފާޅުކޮށްވެސް އުޅުނީމެވެ. އަދި އެކަހަލަ ވަފުދުތަކުގައި ވަޑައިގެން އުޅުއްވި ބައެއް މާހިރުން މިހައިރުވެސް އަޅުގަނޑާ ގުޅުއްވައިވެސް އުޅުއްވައެވެ. އެހެންނަމަވެސް، އެއިރުވެސް ބައެއް ދިވެހީން... އެ ވުޒާރާއިން ޤައުމަށް ކޮށްދޭން ޖެހޭ ޚިދުމަތުގެ ތެރެއިން ގާތަށް އެއްޗެއް ލަފައިލުން އިސްކުރާ ޒާތުގެ ކޮންމެވެސް ބަޔަކު ތިބިކަން އަޅުގަނޑަށް އެނގިއްޖެކަން އޭގެ ތެރެއިން ބަޔަކަށް އެނގި، އޭގެ ތެރެއިން ވަރަށް އިސް ކޮންމެވެސް ބަޔަކު އަޅުގަނޑަށް ސިޔާސީ ޙަމަލާތަކެއް ދެމުން ގެންދިޔަކަން އެ ދުވަސްވަރުގެ ޙާލަތުގެ ހެއްކަކަށް ވާކަން ވިސްނޭ ބަޔަކަށް ވިސްނޭނެއެވެ. އެކަމަކު އެއީވެސް ދެން އެހެން ވާހަކައެކެވެ.\nކޮންމެއަކަސް، އެ ދުވަސްވަރުވެސް ބޭރުގެ މާލީ މާހިރުން ވިދާޅުވަމުން ގެންދެވީ ރާއްޖޭގެ ’ޕަބްލިކް ސްޕެންޑިންގް‘ގައި ލަގަނެއް އަޅުވަން ވެއްޖެ ވާހަކައެވެ. ސިޔާސީ މުވައްޒަފުންނަށް ކުރާ ހޭދަޔާ ސިވިލް ސަރވިސްގައި އުޅޭ މުވައްޒަފުންނަށް ކުރަމުން ދިޔަ ހޭދަޔާ ދެމެދު ހުރި ނުބައްދަލު، ބޭއިންސާފު ތަފާތުގެ ވާހަކައެވެ. ދިވެހި ރައްޔިތުންގެ ފައިދާޔާއި ލާބަޔަށްޓަކައި ބިނާކުރާ ތަންތަން ކަމަށް ބުނަމުން ދިޔަ ތަންތަނާއި، އަޅަމުން ދިޔަ ޢިމާރާތްތަކާއި، މީހުން ތަމްރީނުކުރަން ބޭނުންވާކަމަށް ބުނެއުޅުނު ވަޞީލަތްތަކަށް ހޭދަކޮށް އުޅުނީ ބޭރު އެކި ފަރާތްތަކުގެ އެހީއިން، ނުވަތަ ބޭރުގެ އެކި ފަރާތްތަކުން ނަގާ ދަރަނިން ކަމަށް ވީ ވާހަކައެވެ. އެ ދަރަނިތައް، ނުވަތަ އިނގިރޭސި ލަފުޒަކުން ދަންނަވާނަމަ ލޯންތައް، ދެއްކުމަކީ އަހަރުން އަހަރަށް ދަތިވަމުން ދިޔަ، އަދި ދާނޭ ކަމަކަށް ވާ ވާހަކައެވެ. އެންމެފަހުން، ލޯނުތަކަށް ދައްކަން ޖެހޭ އިންޓަރެސްޓު އެކަނިވެސް ނުދެއްކޭ ހިސާބަށް އިސާހިތަކު ހިނގައިދާނޭ ވާހަކައެވެ. ރާއްޖޭގައި އިންވެސްޓުކުރާނޭ ބޭރުގެ ފަރާތްތައް ހޯދާ ވާހަކަ ނޫސްތަކަށް އިހަށް ނުދީ، އެ ޙާލަތު އިޞްލާޙުކުރަން ހުށައަޅާ ވާހަކައެވެ. އެކަމަކު އެއީވެސް ބޭރުގެ މާހިރުން ދެއްކި ވާހަކަޔަކަށް ވާތީ، އެވެސް ވީ ބޭކާރު ވާހަކަޔަށެވެ. ބައެއް ބޭފުޅުން ވިދާޅުވި ގޮތުގައި އަޅުގަނޑު ކަހަލަ ’ތަނުގެ ކަލްޗަރަށް ނުފެތޭ‘ މީހުންނާއި ’ރާއްޖެ ޢަމުދުން ނޭނގޭ‘ ބިދޭސީން ދެއްކި، އެހެން ކަހަލަ ވާހަކަޔަކަށެވެ.\nއެކަމަކު، މިއަދުވެސް މި ފެންނަނީ ހަމަ އެ މަންޒަރެވެ. ދައުލަތަށް ލިބޭ އެއްޗަކާ ކުރާ ހޭދަޔާ ނުބައްދަލުވެ، އެތެރެޔާއި ބޭރުގެ ދަރަނި ބޮޑުވެ، ފައިސާ ޗާޕުކޮށްގެން ނެތް އެއްޗެއް ޚަރަދުކުރަމުން ގެންދާ މަންޒަރެވެ. ގައިބާރު ހުރިއިރު މަސައްކަތްކޮށްގެން ލިބުނު މަދު އެތިކޮޅުން ބައެއް ފަހަށް ރައްކާކޮށްގެން، އެއިން (’ލައިފް ސޭވިންގްސް‘ އިން) އެތިއެތިކޮޅުން ނަގައިގެން އަނގަޔާ އަތާ ކިރިޔާ ދިމާވާވަރަށް ބަލައިގެން ދިރި އުޅޭ އިސްރަށްވެހީންގެ ކުރިމަގު އިންތިހާޔަށް ބަނަވަމުންދާ މަންޒަރެވެ. މަސް ހުސްވާއިރު އަތުގައި ދޮޅުރުފިޔާވެސް ނޯންނަ މުސާރަވެެރީންނަށް ލިބޭ މަދު އެތިކޮޅުން ފުއްދައިލުން ދުވަހަށް ދަތިވަމުންދާ މަންޒަރެވެ. ޚުލާޞާކޮށް ދަންނަވާނަމަ،ބާޒާރުގައި ހުރި އެއްޗިހި ފަހައިދުވާ ފައިސާ މާނަ ނެތް ގޮތެއްގައި އިތުރުވަމުން ދިޔަވަރަކަށް ތަކެތީގެ އަގު ބޮޑުވަމުންދާ ބޮޑުމަންޒަރެވެ. އެކަމަކު އެއީވެސް ހަމަ އެހެން ވާހަކަޔަކަށް ހަދައިފައި ފުއްދައިލަން ވީތޯއެވެ؟\nދެން މިއިވެނީ އެވެނި ބޭފުޅަކު މިވެނި ޤައުމަކަށް ދަތުރުފުޅެއް ކުރެއްވި ވާހަކައެވެ. އެވެނި ބޮޑު މަޝްރޫޢެއް ހިންގަވަން، އެވެނި ހުވަފެނީ ޕުރޮޖެކްޓެއް ފަށްޓަވަން، އިންވެސްޓަރުން ހޯއްދަވަން ބައިހެޔޮ ސިޔާސީ ޓީމަކާއެކު ވަޑައިގެން ވާހަކައެވެ. އެ ހޯއްދަވާ އިންވެސްޓަރުންނަކީ ވިޔަފާރި ރޭޓުގައި ލޯނު ވިއްކާ ބަޔަކަށް ވިޔަސް، ނޫނީ ކޮންމެވެސް އެހެން ކަހަަލަ މަޤްޞަދެއްގައި ނަމަވެސް ސޮވަރިން ބޮންޑު ގަންނަން ތައްޔާރަށް ތިބި ބަޔަކަށް ވިޔަސް، އެއީ ވެސް އިންވެސްޓަރުންނޭ ވިދާޅުވެފައެވެ. މި ރާއްޖޭގެ ރައްޔިތުން ރުކުއަޅައި، ދަރުހޮވައި، ބިންބި ކަނޑައި، ފަތްކެޔޮ ޖަހައި އުޅުނު ރަށްތައް ރިސޯޓުތަކަށް ބަދަލުވެގެން، އެ ރިސޯޓުތަކުން ރެޔަކަށް ހާސްޑޮލަރުގެ އަގުގައި އެ ވިއްކާ ކޮޓަރިތަކުން ލިބޭހައި ފައިދާއިން ރާއްޖެޔަށް ވަންނަ އެއްޗެއް މާ ރަނގަޅަށް ހިސާބު ނުކުރެވުނަސް، އެއީވެސް އެހެން ވާހަކަޔަކަށް ހައްދަވައިފައި ކަމެއް، ނުވަތަ ނޫންކަމެއްވެސް އަޅުގަނޑަކަށް ވާ ނޭނގެއެވެ. އެއީ ހަމަ ގައިމުވެސް އެހެން ވާހަކައެކެވެ.\nއެކަމަކު، އެހެން ވާހަކަޔަކަށް ނުވާނޭ ވާހަކައެއް އަޅުގަނޑު ދަންނަވާފާނަމެވެ!\nމިރާއްޖޭގައި ޙަޤީޤީ އިންވެސްޓްމަންޓެއް ކުރައްވަން މިއަދު ބޭނުންފުޅިއްޔާ، ރާއްޖޭގެ ޒުވާނުންނަށް އިންވެސްޓް ކުރެއްވުން ކީއްތޯއެވެ؟ އަޅުގަނޑު މި ދަންނަވަނީ، އެތަން މިތަނުން ނަންގަވާ ދަރަނި ފައިސާ ކޮންމެވެސް ބަޔަކަށް ދެއްވީމައި، އެ ފައިސާ ފަހުން ދައްކާ ގޮތަށް އެ ތަންތަނުން ކާތިބު ފެންވަރުގެ ކުދީން ތައްޔާރު ކޮށްކޮށްފައި ނެރޭ ވާހަކައެއް ނޫނެވެ. މުއްސަނދީންގެ އެކި ވިޔަފާރިތަކުގައި ވަޒީފާ އަދާކޮށްގެން، ބުނިހައި ކަމެއް އެންގިހައި ގަޑިތަކެއްގައި ކޮށްގެން، ދިން އެއްޗެއް ހިފައިގެން ގެޔަށް ގޮސް، މަސް ހުސްވާއިރު ދޮޅުރުފިޔާޔަށްވާ ޒާތުގެ މުވައްޒަފުން ތައްޔާރުކުރާ ވާހަކައެއްވެސް ނޫނެވެ. ހުކުރެއް، ޢީދެއް، ޤައުމީދުވަހެއް ނުބަލައި، އާދެ މަސާހިބު ކިޔައިގެން ’ޕީނަޓްސް‘ ކޮޅެއް ހިފައިގެން އަނބިދަރީން ގާތަށް ދާންޖެހޭ ކަހަލަ ނޯކަރުން ތައްޔާރުކުރާ ވާހަކައެއްވެސް ނޫނެވެ. އެއީ އަނެއްކާވެސް އެއްކަލަ ކަހަލަ އެހެން ވާހަކައެކެވެ.\nމިރާއްޖޭގައި ޙަޤީޤީ އިންވެސްޓްމަންޓެއް ކުރައްވަން މިއަދު ބޭނުންފުޅިއްޔާ، ރާއްޖޭގެ ޒުވާނުންނަށް އިންވެސްޓް ކުރައްވަން އަޅުގަނޑު މިއަދު މި ހުށައަޅަނީ، މިނިވަންކަމާއި، ދުރުވިސްނުމާއި، ކެރުމާ އެކު، އަމިއްލަ ވިޔަފާރިތަކާއި އިޤްތިޞާދީ އެހެނިހެން ޙަރަކާތްތައް އަމިއްލަޔަށް ހިންގައިލެވޭވަރުގެ ކުޅަދާނަ ޒުވާނުން ތައްޔާރުކުރަން އިންވެސްޓް ކުރާ ވާހަކައެވެ. އެފަދަ ޒުވާނުން ތައްޔާރު ކުރާ އަމިއްލަ އިންސްޓިޓިޔުޓް ތަކާއި، ކޮލެޖު ތަކަށް ހިތްވަރުދީ، އެތަންތަނަށް ހަރުދަނާކޮށް އިންވެސްޓް ކުރާ ވާހަކައެވެ. އެފަދަ ކޯސްތަކުގައި ބައިވެރިވާ ޒުވާނުންނަށް ހިތްވަރު ދީ، އިނގިރޭސި ލަފުޒަކުން ދަންނަވާނަމަ، ’އިންސެންޓިވައިޒް‘ ކުރާ ވާހަކައެވެ. ބޮޑެތި ހައެއްކަ މަހުޖަނުންގެ ނޯކިރީ ގުލާނުކުރުން ނޫން މަގެއް ނެތިފައި އެ ތިބޭ އެތަކެއް ޒުވާނުންނަށް އެމީހުންގެ މިނިވަންކަމާއި، އުފެއްދުންތެރިކަމަށް ވަރަލައިގެން އުދުހިލެވޭނޭ މާޙައުލެއް ބިނާކޮށްދޭ ވާހަކައެވެ. އެއީ އެހެން ވާހަކައެއް ނޫނެވެ!\nމިރާއްޖޭގައި ޙަޤީޤީ އިންވެސްޓްމަންޓެއް ކުރައްވަން މިއަދު ބޭނުންފުޅިއްޔާ، ރާއްޖޭގެ ޒުވާނުންނަށް އިންވެސްޓް ކުރައްވަން އަޅުގަނޑު މިއަދު މި ހުށައަޅަނީ، އަމިއްލަ ވިޔަފާރި ފަށައިގެން ހިންގަން ބޭނުންވެފައި މިހައިރުވެސް ތިބި އެތަކެއް ޒުވާނުންނަށް ރާއްޖޭގެ މާލީ ނިޒާމުން އެހީވާން ވެއްޖެ ވާހަކައެވެ. ރާއްޖޭގެ ބެންކުތަކުން މިހާރު މި ގެންގުޅޭ، މަހުޖަނުންނާއި ފައިސާވެރީންނަށް ލުއި އިންޓަރެސްޓުގައި ލޯނާއި އޯވަރޑްރާފްޓް، ނުފޯރާ މީހާ ގޯތިގެދޮރު ރަހުނުކޮށްގެން އިންތިހާޔަށް ބޮޑު އިންޓަރެސްޓުގައި، އެވެސް ރުހިވަޑައިގެންފިއްޔާ، ދެއްވާ އުޞޫލު ބަދަލުކުރައްވަން ވެއްޖެ ވާހަކައެވެ. ރަހުނު ކުރާނޭ އަމިއްލަ ގޯތިގެދޮރު ނެތް، އެކަމަކު ދުނިޔޭގެ ފެންވަރުގެ ހުނަރުވެރިކަން އަމިއްލަ ބުރަ މަސައްކަތުން ހޯދައިގެން ތިބި އެތަކެއް ޒުވާނުން އެމީހުންގެ ވިޔަފާރިތައް ފަށަން ބޭނުންވާ ’އިނީޝަލް އިންވެސްޓްމަންޓް‘ ރަހުނަކާ ނުލައި، މިހައިރު އެނަމުގައި ތިޔަ ދެއްވާ ’ދޮޅުރުފިޔާ‘ އަށްވުރެ ތަންކޮޅެއް ބޮޑުކޮށް، ޤައުމީ ފެންވަރުގައި ލިބެންޖެހޭ ކަމަށް ފެންނަ ވާހަކައެވެ. އެހެން ވާހަކައެއް ހަމަ ނޫނެވެ.\nމިރާއްޖޭގައި ޙަޤީޤީ އިންވެސްޓްމަންޓެއް ކުރައްވަން މިއަދު ބޭނުންފުޅިއްޔާ، ރާއްޖޭގެ ޒުވާނުންނަށް އިންވެސްޓް ކުރައްވަން އަޅުގަނޑު މިއަދު މި ހުށައަޅަނީ، ކޮންމެ ކަމެއް ކުރަން ވިޔަސް މިވެނި ބޭފުޅެއްގެ ފައިންޕުޅުދަށަށް ސަލާންޖަހާ ނާށިގަނޑު ހިފައިގެން ދާން ނުޖެހޭ ވަރު ޒުވާނުންނަށް ކޮށްލައްވައިދެއްވަން ވެއްޖެ ވާހަކައެވެ. އެ ނޫން ވާހަކައެއްވެސް ނޫނެވެ.\nއަޅުގަނޑު ކެރިހުރެގެން ދަންނަވަމެވެ. އަޅުގަނޑު މިދެންނެވި މަގުތަކާއި ފުރުޞަތުތައް މިއަދުގެ ކެރޭ، ހުނަރުވެރި، އަމިއްލަ ކަށީގެ މަދުން ހިތްވަރު ނެރެގެން ޙަޤީޤީ ޤައުމީ ޚިދުމަތަށް ނިކުންނަން ތައްޔާރަށް ތިބި ޒުވާން މުޥާޠިނުންނަށާއި ތަޢުލީމީ މުއައްސަސާތަކަށް ފަހި ކޮށްދެއްވައިފި ނަމަ، ’ރާއްޖޭގައި އިންވެސްޓްކުރާނޭ ބަޔަކު ހޯއްދަވަން‘ ތިޔަ ކުރައްވާ ދަތުރުފުޅުތައް ކުރައްވާކަށް ދެން ޖެހިވަޑައެއް ނުގަންނަވާނެއެވެ. މިރާއްޖޭގެ ކެރޭ ޒުވާން ދަރީން އަމިއްލަޔަށް އެކަން ކުރާނެއެވެ. އިންވެސްޓްމަންޓް އަމިއްލަޔަށް ހޯދާނެއެވެ. ރާއްޖޭގެ އެންމެނަށް ފައިދާވާ އެތައް ކަމެއް އަލުން އާރާސްތުކުރާނެއެވެ. އުފަލާއެކު ކުރާނެއެވެ. ނަތީޖާ ނެރެމުން ކުރާނެއެވެ. މިހެން މިދަންނަވަނީ މިދެންނެވި ކަހަލަ އެތައް އެތައް ޒުވާނުންނެއް އަޅުގަނޑު ވަރަށް ގާތުން ފެނި، އެމީހުންގެ ފަންވަރާއި ފެންވަރު ލޮލުން ދެކި އަތުން ހިފައި ހެދުމުގެ ފުރުޞަތު ލިބި، އެމީހުންގެ މުސްތަޤުބަލު ބިނާކުރުމުގައި ބައިވެރިވެލުމުގެ ފުރުޞަތުތައް ލިބި، އަދި މިހައިރުވެސް އެކަހަލަ އެތަކެއް ޒުވާނުން ދަންނާތީއާވެސް އެކުގައެވެ. މިއީކީ ހަމަގައިމުވެސް ތޯތޯ ވާހަކައެއް ނޫން އިނގޭތޯއެވެ! އަޅުގަނޑު އަދި ’ކަލްޗަރަށް ފިޓު‘ ނުވިޔަސް، ކާޓޫނުގައި އެދައްކާ ކަހަލަ ’ވަން ފޯރ ދަ ބާސްކެޓް، ޓޫ ފޯރ މީ‘ ޤައުމީ ޚާދިމަކަށް ނުވިޔަސް، މިވާހަކަޔަށް އައި.އެމް.އެފް އިން ހަމަ ގައިމުވެސް ތާއީދުކުރާނެއެވެ.


މިހާރު އެވޯޑްސް: އަހަރުގެ މޮޅު ފުޓްބޯޅަ ކުޅުންތެރިއަކަށް ދަގަނޑޭ ހޮވިއްޖެ | Jazeera\tމިހާރު އެވޯޑްސް: އަހަރުގެ މޮޅު ފުޓްބޯޅަ ކުޅުންތެރިއަކަށް ދަގަނޑޭ ހޮވިއްޖެ - Jazeera\nމިހާރު އެވޯޑްސް: އަހަރުގެ މޮޅު ފުޓްބޯޅަ ކުޅުންތެރިއަކަށް ދަގަނޑޭ ހޮވިއްޖެ\nމުޙައްމަދު ޤާސިމް August 6, 2019 65 views0\nދިވެހިރާއްޖޭގައި ކުޅިވަރު ކުޅުންތެރިންނާއި އެތުލީޓުންނަށް ދެވޭ އެންމެ ޝަރަފުވެރި އެވޯޑް ކަމަށްވާ "މިހާރު އެވޯޑްސް" ގެ މިދިޔަ އަހަރުގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމަށް އަލީ އަޝްފާގް (ދަގަނޑޭ) ހޮވިއްޖެއެވެ.\nދަރުބާރުގޭގައި ރޭ ބޭއްވި ހަފްލާގައި، ދަގަނޑޭ އަށް މޮޅު ކުޅުންތެރިޔާގެ އެވޯޑް ހަވާލުކޮށްދެއްވީ ޝަރަފުވެރި މެހެމާން ރާއްޖޭގެ އިއްޒަތްތެރި ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހެވެ. ދަގަނޑޭ ވަނީ ނިމިދިޔަ ސީޒަނުގައި އެންމެ ގިނަ ގޯލްޖެހި ކުޅުންތެރިއަކަށްދޭ ރަންބޫޓްވެސް ހޯދާފައެވެ.\nއެންމެފަހުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ) ގައި މެޑަލް ހޯދީ އެތުލީޓުންނަށްވެސް އުރީދޫ މޯލްޑިވްސްގެ ފަރާތުން އަހަރު ދުވަހުގެ ޕެކޭޖެއް ހަދިޔާކޮށްފައިވާއިރު، އެލައިޑް އިންޝުއަރެންސް އިން ވަނީ ތިން ލައްކަ ރުފިޔާގެ ވައުޗާއެއް ކޮންމެ ކުޅުންތެރިއަކަށް ހަދިޔާކޮށްފައެވެ.\nރޭގެ ހަފްލާގައި ދިން އިތުރު އެވޯޑްތަކަށް ބަލާއިރު، "މިހާރު އެވޯޑްސް" ގެ ހާއްސަ އިނާމު، ދިވެހި ކުޅިވަރުގައި ދެއްކި މަތީ ހުނަރު އަގުވަޒަންކޮށް މަރްހޫމް ސައްޔިދު ހަސަން އަށް ދީފައިވާއިރު، ވޮލީބޯޅަ އަށް ހިދުމަތްކުރައްވާފައިވާތީވެ އެކަމުގެ އަގުވަޒަންކުރުމުގެ ގޮތުން ކުނޑި އަހުމަދު ސަލީމަށް ހާއްސަ އެވޯޑެއް ދީފައިވެއެވެ.\nމީގެއިތުރުން، ޖެހިޖެހިގެން ފަސް މެޗުގައި ހެޓްރިކް ހަދައި ދުނިޔޭގެ ރެކޯޑަކާ ހަމަކޮށްފައިވާތީ އަހުމަދު ރިޒްވާން (ރިޒޭ) އަށް ހާއްސަ އެވޯޑެއް ދީފައިވާއިރު، އެންމެފަހުގެ ސާފް ސުޒުކީ ކަޕް ކާމިޔާބުކުރުމުން ގައުމީ ޓީމަށްވެސް އެވޯޑެއް ދީފައިވެއެވެ.\nމިހާރު އެވޯޑްސް ހާސިލްކުރި ބައެއް ފަރާތްތަކުގެ ލިސްޓު:\nލައިފްޓައިމް އެޗީވްމަންޓް (ޒާހިރު ނަސީރު އެވޯޑް): ހިޔަލީ މުހައްމަދު ރަޝީދު\n21 އަހަރުން ދަށުގެ އެންމެ މޮޅު ފުޓްބޯޅަ ކުޅުންތެރިޔާ: ހަސަން ރާއިފް (ހަންނަ)\nއެންމެ މޮޅު ފިރިހެން ވޮލީބޯޅަ ކުޅުންތެރިޔާ: އަލީ ހުޒާމް (ހުޒާންޓެ)\n21 އަހަރުން ދަށުގެ އެންމެ މޮޅު ފިރިހެން ވޮލީބޯޅަ ކުޅުންތެރިޔާ: އަރީޒް މުހައްމަދު\nއެންމެ މޮޅު އަންހެން ވޮލީބޯޅަ ކުޅުންތެރިޔާ: އައިޝަތު މާޖިދާ\n21 އަހަރުން ދަށުގެ އެންމެ މޮޅު އަންހެން ވޮލީބޯޅަ ކުޅުންތެރިޔާ: ޝަހާ ޝާމިން\nއެންމެ މޮޅު ފިރިހެން އިންޑިވިޖުއަލް ކުޅުންތެރިޔާ: މުހައްމަދު އަޖުފާން (ބެޑްމިންޓަން)\n21 އަހަރުން ދަށުގެ އެންމެ މޮޅު ފިރިހެން އިންޑިވިޖުއަލް ކުޅުންތެރިޔާ: މުހައްމަދު ނާއިލް (އެތުލެޓިކްސް)\nއެންމެ މޮޅު އަންހެން އިންޑިވިޖުއަލް ކުޅުންތެރިޔާ: ފާތިމަތު ނަބާހާ (ބެޑްމިންޓަން)\n21 އަހަރުން ދަށުގެ އެންމެ މޮޅު އަންހެން އިންޑިވިޖުއަލް ކުޅުންތެރިޔާ: ފާތިމަތު ދީމާ އަލީ (ޓޭބަލް ޓެނިސް)


Addu Rayyithun Ge Jeebu Thakah Pound Vahdhaanan: Mausoom - Vaguthu\nއައްޑޫ ރައްޔިތުންގެ ޖީބުތަކަށް ޕައުންޑު ވައްދާނަން: މައުސޫމް\nއިނގިރޭސި ތެޔޮ ޓޭންކަރު "ބްރިޓިޝް ލޯޔަލްޓީ" ގެ ޝިޕްރެކް ފައްތާލިތާ 75 އަހަރު ފުރުން ފާހަގަކުރުމުގެ ގޮތުން ބޭއްވި ބޮޑު އިވެންޓް - ވަގުތު އިމޭޖެސް: އިބްރާހިމް ޝާބިލް\n(އައްޑޫ ސިޓީ، މަރަދޫ) އައްޑޫ ރައްޔިތުންގެ ޖީބުތަކަށް ޑޮލަރުގެ ބަދަލުގައި ޕައުންޑުވެސް ވައްދާނެ ކަމަށް ޓޫރިޒަމް މިނިސްޓަރ ޑރ. އަބްދުﷲ މައުސޫމް ވިދާޅުވެއްޖެއެވެ.\nހަންކެޑަ ކައިރިއަށް ފައްތާލާފައިވާ އިނގިރޭސި ތެޔޮ ޓޭންކަރު "ބްރިޓިޝް ލޯޔަލްޓީ" ގެ ޝިޕްރެކް ފައްތާލިތާ 75 އަހަރު ފުރުން ފާހަގަކުރުމުގެ ގޮތުން ބޭއްވި ބޮޑު އިވެންޓްގައި ވާހަކަދައްކަވަމުން މިނިސްޓަރ މައުސޫމް ވިދާޅުވީ އައްޑޫ ސިޓީގެ ރައްޔިތުންނަކީ ރައްޖޭގެ ފަތުރުވެރިކަމުގެ ސިނާޔަތުގައި ތަފާތު ގޮތްގޮތަށް ގުނާލެވޭ ބައެއް ކަމަށެވެ. އަދި އައްޑޫގައި ފަތުރުވެރިކަން ފުޅާކޮށް، އެއްވެސް ހުރަހަކާއި ނުލައި ވައިގެ މަގުން ގަން އެއާޕޯޓަށް ފަތުރުވެރިން ޖެއްސުމުގެ މަގު ހުޅުވުމަށްޓަކައި ކުރަން ޖެހޭ ކަންތައްތައް މިނިސްޓްރީން ކުރަމުން ދާކަމަށް މިނިސްޓަރު ޑރ. މައުސޫމް ވިދާޅުވިއެވެ.\nމި ގޮތުން އާންމު ގޮތެއްގައި "ރައްޔިތު މީހާގެ ޖީބަށް ޑޮލަރު ވެއްދުން" ޝިއާރަކަށް ކިޔައި އުޅުނު ނަމަވެސް "އައްޑޫ މީހާގެ ޖީބަށް ޕައުންޑް ވެއްދުން" ވެސް އަމާޒަށް ހެދި ދާނެ ކަމަށް ވެސް މިނިސްޓަރު ވިދާޅުވިއެވެ.\n"އަޅުގަނޑުމެން އާންމުކޮށް ކިޔާއިރު ކިޔަނީ ރައްޔިތުންގެ ޖީބުތަކަށް ޑޮލަރު ވަންނަ ވާހަކަ. އެހެންނަމަވެސް އައްޑޫ ސިޓީގެ އަޅުގަނޑު ދަންނަވާނީ ރައްޔިތުންގެ ޖީބަށް ޕައުންޑް ވަންނާނެއޭ އިރާދަކުރެއްވީއާ." ޑރ. މައުސޫމް ވިދާޅުވިއެވެ.\nމި ހަރަކާތަކީ އައްޑޫގެ ޓޫރިޒަމް ކުރިއެރުވުމުގެ ގޮތުން އިނގިރޭސިންގެ ދިރިއުޅުމުގެ ނިޝާންތައް އައްޑޫގައި އޮތް ކަން އެ ގައުމަށާއި، ގައުމުގެ ފަންނުވެރިންނަށާއި ޑައިވަރުންނަށާއި ފަތުރުވެރިންނަށް އިޝްތިހާރު ކުރުމުގެ ގޮތުން ބާއްވާ ހަރަކާތެކެވެ.\nމި ކަން ވެސް ފާހަގަކުރައްވައި މިނިސްޓަރު މައުސޫމް ވިދާޅުވީ، ރައީސް އިބްރާހިމް މުހައްމަދު ސޯލިހްގެ ސިޔާސަތަކީ ރައްޔިތުންގެ ސިނާއަތަކަށް ފަތުރުވެރިކަމުގެ ސިނާއަތް ހެދުން ކަމަށެވެ.\nޖެނުއަރީ 5, 2021 16:19\nމައުސޫމަށް ކިޔާނެއެއްޗެއްކިޔިދާނެ އެކަމަކު އެއްޑޫމީހުންގެ ޖީބަށް ދެން ޕައުންޑް ވަންނާނެ ދުވަހެއް ނުގެނެވޭނެ.\nޖެނުއަރީ 5, 2021 16:34\nކަލޯ މައުސޫން މިހާރުވެސް ޕައުންޑް ވަދެ ބާރުވެފަ އެ އަށް ހަދާނެ ގޮތެއްނެތިފަ މި ޕައުންޑް ތައް އިންވެސްޓް ކުރަނެ ބަޔެކޭ އައްޑު މީހުން ނުލުބިގެން އުޅެނީ... ޕަކާސް،،،،،،،، އައުސޫމް ، ސޯލިހް ހަމަ އެއްވަރުގެ ނަންތައްދޯ ސަހަލު އެކަނުވެސް ވެތް.\nޖެނުއަރީ 5, 2021 17:08\nތިވަރުން ދަންޏާ ދިރުހަމް ވެސް ވައްދާފަ ހުއްޓާނި\nޖެނުއަރީ 5, 2021 17:47\nއައްޑޫ ރައްޔިތުންނޭ އަވަހަށް ބޮޑެތި ދެޖީބުލީ ގަމީސްފަހާ ޕައުންޑް ރައްކާކު ރަން ތައްޔާ ރުވޭ. ގޯނި ގޯޏްނާއި ހުސްފޮއްޓާއި، ހުސްޑަބިޔާ ހޯދާ. ޕައުންޑްތައްވާނެ ކައުންސިލް އިންތިޚާބުގެ ކު ރިން އަޅާ ފު ރަން. ގުނބޯ ހެއްދޭނީ ތިކަހަލަ ގަޅި ގޫބައްޑާމެން.\nޖެނުއަރީ 5, 2021 17:59\nއައްޑޫމީހުން ވައްދާ އެއްޗެހި މަދީތޯ؟؟؟؟؟ ގުނބޯހައްދަނީ. ކެލާނާޅިވެއްދޭނީ..ޕައުންޑެއްވެސް ނޫން..\nއޭތް ގަމާރާ! ޕައުންޑް ކިޔަނީ ރާތާ ގާބަރިއަށް! އައްޑޫ މީހުންގެ ޖީބަށް ރާތާ ގާބަރިއެއް ވެއްދީމާ އެމީހުން ތަރައްޤީގަ ހާދަ ބަރުހެލިވާނެޔޭ! ކަލޭމެން ކަހަލަ ބޮޑެތި ދޮގުވެރިން ސްޓަލިން ޕައުންޑް ވާހަކައެއް ނުބުނަމޭ ބުނެ އެކަހަލަ އެއްޗެއް ހަދާފާނެ!\nޖެނުއަރީ 5, 2021 18:19\nމިނަ ނުބުންޏަސް އައްޑޫމީހުންނަކީ ޖީބައް ޕައުންޑު ވަދެފަ ތިބި ބައެއް މާކުރިންވެސް އައްޑޫމީހުންނަކީ ބުރަމަސައްކަތުން ފައިސާ ހޯދައިގެން މުއްސަނދި ވެފަވަ ބައެއް މުޅި މާލެއަށް ބެލިޔަސް އެކަން އިނގޭނެ އައްޑޫ މީހުންނޫނީ ފިހާރަ ގަނޑެއް ހުޅުވި ބަޔަކުވެސް ނެތް\nޖެނުއަރީ 5, 2021 18:32\nތިޔަ ބުނަ ޕައުންޑް ވަންނާނީ ޖީބަށް ތޯ ނޫނީ އެހެން ތަނަކަށް ތޯ ދުވާލު އުފެދޭ. އަދި ޕައުންޑް ތޯ ނުނީ އިންޑިއަން ރުޕީ ތޯ ދުވަލު އުފެދޭ. އިންތިހަބެއް ބޯމަތީގަ އެބައޮތް. ކޮންމެ އިންތިހަބެއްގަ ތިޔަކަހަލަ ހުވަފެންތައް ބަލަމުންދަނީ. އާކަމެއް ނޫން.\nޖެނުއަރީ 5, 2021 18:36\nއައްޑު ރައްޔިތުން ޖީބުތަކަށް ވަންނާނީ އިންޑިޔަން ރުޕީސް. ތިތިބީވާނެ\nޖެނުއަރީ 5, 2021 19:23\nއިބުރާހީމް މުޙައްމަދު ޞާލިޙް ވަނީ މަސްވެރިންގެ ޖީބަށް ޑޮލަރުތައް އަޅާއި ދުނިޔޭގައިވާ ހުރިހައި ޑޮލަރެއް ހުސްކޮށްފައެވެ. މިހާރު ބާކީ ހުރީ ޕައުންޑެވެ. އެ ބައިވަރުތައް އައްޑޫ ރައްޔިތުންގެ ޖީބައް އަޅާ ހުސްކޮށްލާނެ މީހަކު މިހާރު ވީއެވެ. ދެން ޕައުންޑުކޮޅު ހުސްވުމުން ދެން އަންނަ ދޮގުވެރިޔަކު ދުނިޔޭގައި ހުރި ހުރިހައި ޔޫރޯއެއް ދަނޑުވެރިންގެ ޖީބަށް އަޅާ ހުސްކޮށްލާނެއެވެ.\nޖެނުއަރީ 5, 2021 19:31\nއިބުރާހިމް މުހައްމަދު ސާލިހު ސަޅިކަޑާގޮތައް ސަޅިނުކަޑާ ހުރެވޭތޯ ބަލާބަލަ! ކުރިންވެރިންކުރި މީހަކު ކަމެއް ހަވާލުކުރީމައި ނުކުރެވުނު މީހެއްތީ! ގެސްޓުން ރާއްޖެ އަންނަންފެށީ އާއަހަރާ ދިމާކޮށް އެއީ ތިމާކުރި މޮޅުކަމަކުން ވީކަމަކަށް ހަދައިގެން އުޅުއްވާނެކަމެއްނެތް! މީގެކުރިންވެސް ރާއްޖެއަށް މާގިނަ ފަތުރުވެރިން އާދޭ! ބުނަންތަ ކަލެއަކަށް އައްޑޫ ރައްޔިތުންގެ ޖީބަށް ޕައުންޑެއް ނުލެވޭނެ!\nޖެނުއަރީ 5, 2021 19:48\nމިމީހުން ވާޅެއް ނުވޭތަ ދޮގު ހަދާ؟ އިންތިހާބެއް ކައިރި ވާއިރަށް އައްޑުއަށް އައިސް އުޑުން ތަރި ބާލުވާ މިއޮތްބޮޑު ކަނޑުވެސް ހިއްކާދޭނެ. އިންތިހާބް ނިމުނީމަ އައްޑޫއެއް އޮންނަ ކަމަކަށްވެސް ނުވޭ. މަތިމައްޗަށް ދޮގުހުވާ.\nޖެނުއަރީ 5, 2021 20:00\nއެހެން މީހެއްގެ ޖީބަށް އެއްޗެއް ވަންނާނީ ކަލޭމެން ސަރުކާރުގެ ބޮޑުން ކާފައި ބާކީވިއްޔާ\nޖެނުއަރީ 5, 2021 20:15\nއަށްޑޫ ރައްޔިތުންގެ ޖީބަށް ތޯ 40 ވަގުންގެ ޖީބަށް ތޯ\nޖެނުއަރީ 5, 2021 20:33\nމިހާރު އެނގިެއްޖެ މީ ކޮހެއްކަން.\nޖެނުއަރީ 5, 2021 20:50\nކޮންމެ ޑޮލަރެއްގެ ފަހަތު ފުލުހެއް ބެހެއްޓުމާއި، ރިސޯޓްކުދިން ނިދަން ރަށަށް ދިއުމާއި، އަލަށް އުފަންވާކުދިންނަށް ހަދިޔާދިނުން، މީ އެމްޑީޕީގެ ޝިއާރުތައް. ހުސްހޮޅިހެއްލާނީ. ޕައުންޑުން ޖީބުފުރުންތީ އަނެއްކާ އަލަށް އުފަންވި ޝިޢާރެއް. މިނިސްޓަރުގެ ޖީބު ޕައުންޑުން ފުރޭނީ.\nޖެނުއަރީ 5, 2021 21:32\nމައުޑސޫމާ އައްޑޫއައްރައްޔިތުންނަ. ނުލިބެނި ކޯޗެއްތޯޑޮލަރާ ޕައުންޑާކޯޗރއްތޯ ކޮންކަމެއްތޯއ އައްޑޫރައްޔިތުން ކަންކަން ފުރިހަމަކަމުން ގޭދޮރުމަތިން ހެނދުނު ބެލެވިގެން އަންނައިރު ދޮރުމަތީ ތިބެނީ ޑޮލަރު ބޮނޑި ބޮނޑި މިވީ 2.ތެރޭ ފުރިގެން ސޮނިފައިބާފަ ތިބެނީ ވާވްވާވް މިތިބެނީ ރައްޔިތު ގުބޯހައްދާނެ ކުޅަދާނަ ވެރިނ ތަ\nޖެނުއަރީ 5, 2021 21:33\nތިގޮތައްވާހަކަ ދެއްކިޔަސް ދެނެއް އައްޑޫ މީހުން ނުހެއްދޭނެ ކޮންމެ އިންތިހާބަކާދިމާކޮއް އައްޑޫމީހުންގެބޮލައް ޗިފްޖަހަންނޫޅޭ\nޖެނުއަރީ 5, 2021 21:42\nހެހޭތް... މަގާތައް އަންނަނީ އަމަށަކު ހިންޏެއްނޫން.... 🤣🤣🤣 ޕަކާސް\nއެންމެމޮޅު ކަމަކީ ގިނައިން ވައްކަންކޮށްފަ ހުދުކާފޫރައް ވެފަ\nލާހެއްދެވިހާ ދޮގެއް ހަދާއިރުވެސް އެވަރެއްނެތޭ ހިތާތީ. އެކަމަކު އަލިފާނުން ފިހުނީމަ އެއީފިނިކަމުން ވީގޮތްކަމުގަ ހިއްސުތައް ސަލާމަތުންހުރެ ،ބުއްދިސަލާމަތުން ހުރިއިންސާނަކު ގަބޫލުކުރަންޏާ އަލަކުން ދައްކާނެ ވާހަކައެއްނެތް. އެކަމަކު ދަސްކުރަންވެއްޖެކަމަކީ އިންތިހާބެއް ބޯމަތިވާއުޅޭއިރައް ތަރިބާލާލެއް ގިނަވާކަމާ ފަސްދީ ދިއުމުން ވައުދުތްއް ގަނޑުފެންވިރޭހެން ވިރިފޭދިގެންދާކަން.\nޖެނުއަރީ 6, 2021 00:28\nތިވާހަކަ ދެއްކީމަ ސޯބެ ހުރީ އަށްޖަހަން. ހަމަ ހިނިއަންނަނީ. ޓުައަރިޒަމް މިނިސްޓްރީގެ ޑެސްކަކުން ޕުރިންޓުކުރާ ޕައުންޑު ވަންނާނީ އައްޑޫ މީހުންގެ ޖީބަށް. ސްޓާރލިން ޕައުންޑެއް ނުވަންނާނެ. ތިގުނބޯ ހައްދަން ފެށީ ލޯކަލް ކައުންސިލް އަށް ކަން އައްޑޫރައިޔަތުން ހަނދާން ބަހައްޓާނެ،


Ooredoo in Football foareege namugai Viber sticker pack eh...\nއުރީދޫ އިން ފުޓުބޯޅަ ފޯރީގެ ނަމުގައި ވައިބަރ ސްޓިކާ ޕެކެއް ތައާރަފުކޮށްފި\nސްޓިކަރ ޕެކްގައި ހިމަނާފައިވަނީ ރާއްޖޭގައި އާންމުކޮށް ބޭނުންކުރާ ފުޓުބޯޅަޔާ ގުޅުން ހުރި ގޮވެލިތައް\nކ. މާލެ3މެއި 2018 | ބުރާސްފަތި 17:13 1,811\nއުރީދޫ އިން ތައާރަފުކޮށްފައިވާ ވައިބަރ ސްޓިކާ ޕެކްގެ ޕޯސްޓަރ - އުރީދޫ\nއުރީދޫ އިން ރާއްޖެއަށް ޚާއްސަކޮށް ނެރޭ3ވަނަ ވައިބަރ ސްޓިކަރ ޕެކްގެ ގޮތުގައި "ފުޓުބޯޅަ" ސްޓިކަރ ޕެކް މިއަދު ތައާރަފުކޮށްފިއެވެ.\nމިފަހަރުގެ ސްޓިކަރ ޕެކްގައި ހިމަނާފައިވަނީ ރާއްޖޭގައި އާންމުކޮށް ބޭނުންކުރާ ފުޓުބޯޅަޔާ ގުޅުން ހުރި ގޮވެލިތަކެވެ.\n"ފުޓުބޯޅައަކީ އަބަދުވެސް އަޅުގަނޑުމެންގެ ދިރިއުޅުމުގެ ބައެއް. އެންމެ ކުޑައިރު އާއިލާ އާއި އެކުވެރިންނާއި އެކު މަގުމަތީފައި ފުޓުބޯޅަ ކުޅެން އުޅުނު ޒަމާނުން ފެށިގެންގޮސް، ތަފާތު ފުޓުބޯޅަ މެޗުތަކުގައި ބައިވެރިވި ހިނދުގައި، އަދި ދުނިޔޭގެ އެންމެ ބޮޑެތި ފުޓުބޯޅައިގެ މުބާރާތްތަކާއި ލީގުތައް ކުރިޔަށް ދާ ގޮތް ކައިރިން ބަލަމުންދާ އިރުގައިވެސް އަޅުގަނޑުމެން ދިވެހިން އާންމުކޮށް ބޭނުންކުރާ ބަސްތަކެއް އެބަހުރި. "ފުޓުބޯޅަ" ސްޓިކަރ ޕެކް މެދުވެރިކޮށް، ވައިބަރ އަށް މި ބަސްތައް ގެނެސްދިނުމަކީ އަޅުގަނޑުމެންނަށް ލިބޭ ވަރަށް ބޮޑު އުފަލެއް. މި ސްޓިކަރތަކުގެ ސަބަބުން ފުޓުބޯޅައިގެ ވާހަކަތައް ވަރަށް ތަފާތުގޮތަކަށް ހިއްސާކުރުމުގެ ފުރުޞަތު ލިބިގެންދާނެކަމަށް ޔަގީންކުރަން" އުރީދޫގެ ޑިރެކްޓަރ އޮފް ސޭލްސް އެންޑް ބްރޭންޑް ހުސައިން ނިޔާޒް ވިދާޅުވިއެވެ.\nފެށުނީއްސުރެ ވައިބަރގައި ތައާރަފުކުރެވުނު ސްޓިކާ ސެޓްތަކާއި އެއްފަދައިން، "ފުޓުބޯޅަ" ސްޓިކާ ސެޓް ވެސް މައިގަނޑު ގޮތެއްގައި ފަރުމާކުރެވިފައިވަނީ ދިވެހި ބަހުންނެވެ. މީގެ ތެރޭގައި "ގޯލް"، "ހިނގާ ކުޅެން ދާން؟"، "އަދި ޖަހާނެ"، "ފައިބާ"، "ބޮޑު ބޯޅަ"، "ތަށި ނަގާނަން މިފަހަރު"، މިފަދަ ލަފްޒުތައް ހިމެނެއެވެ. "ފުޓުބޯޅަ" ސްޓިކާސެޓް އިތުރު އެއްވެސް އަގަކާ ނުލާ ވައިބަރ ސްޓިކާ މާކެޓުން ޑައުންލޯޑު ކުރެވޭނެއެވެ.\nމަގްބޫލު ޑިޖިޓަލް ޕްލެޓްފޯމްތަކުގައި ދިވެހި ބަހުރުވަޔާއި، އާދަކާދަތަކާއި، ދިވެހިންނާއި ގުޅުންހުރި ތަފާތު ކޮންޓެންޓް ހިމެނުމަކީ އުރީދޫ އިން ވަރަށް އިސްކަންދޭ ކަމެކެވެ. މިގޮތުން އެހެނިހެން ޕާޓްނަރުންނާއި ގުޅިގެން، ދިވެހި ރަހަތައް ބައިނަލްއަޤްވާމީ ޕްލެޓްފޯމްތަކަށް ގެނައުމަށް ކުރިއަށްއޮތް ތަނުގައި މަސައްކަތް ކުރަމުންދާނެ ކަމަށް އުރީދޫ އިން ބުންޏެވެ.


Mathee fenvaruge private island "Kudadhoo" hulhuvanee | Mihaaru\nމަތީ ފެންވަރުގެ ޕްރައިވެޓް އައިލެންޑެއްގެ ގޮތުގައި ހެދި "ކުޑަދޫ" ރިސޯޓު: މިއީ ޅ. އަތޮޅުގައި ހެދި އެންމެ ފެންވަރު މަތި ޕްރައިވެޓް އައިލެންޑް. ފޮޓޯ: ކުޑަދޫ\n27 އެޕްރީލް 2018 - 17:249comments\nޓޫރިޒަމް ހަބަރުތައް ގެނެސްދޭ ވެބްސައިޓެއްގައި ބުނެފައި ވަނީ ރާއްޖޭގެ މަޝްހޫރު ޓޫރިޒަމް ކުންފުނި، ކްރައުން އެންޑް ޗަމްޕާ ރިސޯޓުން ހިތްގައިމު ޑިޒައިންތަކަށް ހަދާ ޕްރައިވެޓް އައިލެންޑްގައި 15 ލަގްޒަރީ ވިލާ ހުންނާނެ ކަމަށެވެ. މި ޕްރައިވެޓް އައިލެންޑް އޮންނަނީ އެ ކުންފުނިން މިދިޔަ އަހަރު ހުޅުވި ހުރަވަޅި ރިސޯޓު ކައިރީގަ އެވެ. އެ ރިސޯޓުން ކުޑަދޫ އަށް ފަސް މިނެޓުން ދެވެ އެވެ.\nކުޑަދޫ ޕްރައިވެޓް އައިލެންޑް ޑިޒައިންކުރީ ދުނިޔޭގެ މަޝްހޫރު އާކިޓެކްޓެއް ކަމަށްވާ ޖަޕާނުގެ ޔޫޖީ ޔަމަސާކީ އެވެ. އެ ރަށަށް އަންނަ ގެސްޓުންނަށް ހުރަވަޅިން ލިބެން ހުންނަ ހުރިހާ ހިދުމަތެއް ވެސް ފޯރުކޮށްދޭން ހަމަޖެހިފައިވާ ކަމަށް އެ ވެބްސައިޓްގައި ބުނެފައިވެ އެވެ.\nއެ އަތޮޅުގައި ހުރަވަޅީގެ އިތުރުން ކްރައުން އެންޑް ޗަމްޕާ ރިސޯޓުގެ ހިއްސާވާ ދެ ރިސޯޓެއް ހިންގަ އެވެ. އެއީ ކުރެއްދު އާއި ކޮމަންޑޫ ރިސޯޓެވެ. އަދި ކުޑަދޫގެ އިތުރުން އެ އަތޮޅުގެ އެހެން ރަށްތަކެއް ރިސޯޓުގެ ގޮތުގައި ތަރައްގީކުރަމުން އެބަދެ އެވެ.\nކްރައުން އެންޑް ޗަމްޕާއިން އިންނަހުރާ ހުޅުވަނީ


vnews - Hindi filmeh ge lavaeh promote kohdhinumah Athif Aslam dhekolhu hadhaifi\nހިންދީ ފިލްމެއްގެ ލަވައެއް ޕްރޮމޯޓް ކޮށްދިނުމަށް އާތިފް އަސްލަމް ދެކޮޅު ހަދައިފި\nޕާކިސްތާނުގެ މަޝްހޫރު ލަވަކިއުންތެރިޔާ އާތިފް އަސްލަމް\nބޮލީވުޑްގެ ފިލްމް "ދާސް ދޭވް" އަށް ޕާކިސްތާނުގެ މަޝްހޫރު ލަވަކިއުންތެރިޔާ އާތިފް އަސްލަމް ކިޔާދީފައިވާ ލަވަ "ސެހެމީ ހޭ ދަޅްކަން" ޕްރޮމޯޓް ކުރުމަށް އާތިފް އަސްލަމް ދެކޮޅު ހަދަމުންދާ ކަމަށް އެ ފިލްމުގެޕްރޮޑިއުސަރ ސަންޖީވް ކުމާރް ބުނެފިއެވެ.\nއެލަވަ ޕްރޮމޯޓް ކޮށްދޭނެ ކަމަށް އާތިފް ކުރިން ބުނި ކަމަށާއި، އެހެންނަމަވެސް އަދިވެސް އެކަން ނުކޮށްދީ އޮތް ސަބަބެއް ނޭންގޭ ކަމަށް ސަންޖީވް ބުންޏެވެ. އެހެންނަމަވެސް އެއްބަސްވުމާ އެއްގޮތަށް އާތިފް އެލަވަ ޕްރޮމޯޓް ކޮށްދޭން ޖެހޭނެ ކަމަށާއި އެހެންނޫނީ އޭނާގެ ޒިންމާއަށް އިހްމާލުވީ ކަމަށް ސަންޖީވް ބުންޏެވެ. "ސެހެމީ ހޭ ދަޅްކަން" މި ލަވަ އެންމެ ފުރަތަމަ އާންމު ކުރީ ފެބުރުއަރީ 22 ގައެވެ. މި ލަވަ އަކީ ސުދިރް މިޝްރާ ގެ ފިލްމު "ދާސް ދޭވް" ގެ ފުރަތަމަ ލަވައެކެވެ.\nއާތިފް އޭނާ އެންމެ ފަހުން ކިޔާފައިވާ ލަވަ ޕްރޮމޯޓް ކުރުމަށް ދެކޮޅު ހަދާފައިވަނީ ޕާކިސްތާނުގެ ފަންނާނުން ބޮލީވުޑްގައި މަސައްކަތް ކުރުމަށް އިންޑިއާއިން ރަސްމީކޮށް މަނާކޮށްފައިވާ ދަނޑިވަޅެއްގައި ކަމުން އޭނާ ދެކޮޅު ހަދާ ސަބަބު ސާފުވެއެވެ.\nޕާކިސްތާނުގެ ލަވަކިއުންތެރިން ހިންދީ ފިލްމު އިންޑަސްޓްރީގައި މަސައްކަތް ކުރުން މަނާ ކުރީ އިންޑިއާގެ ކުރީގެ ލަވަކިއުންތެރިޔާ އަދި މިހާރު ސިޔާސީ ބޭފުޅެއް ކަމަށްވާ ބާބުލް ސަޕްރިޔޯ އެކަމަށް ގޮވާލާފައި ވަނިކޮށެވެ.\nޕާކިސްތާނުގެ ފަންނާނުން ހިންދީ ފިލްމު އިންޑަސްޓްރީގައި މަސައްކަތް ކުރުން މަނާ ކުރުމަށް އޭނާ ގޮވާލީ "ވެލްކަމް ޓު ނިއު ޔޯކް" ކިޔާ ފިލްމަކަށް ރާހަތް ފާތިހް އަލީ ހާން ކިޔާދީފައިވާ ލަވަ އަކަށް ފަހުއެވެ. ރާހަތު ކިޔާދީފައިވާ އެލަވައިގެ އަޑު އެހެން ލަވަކިއުންތެރިއަކަށް ބަދަލުކުރަން ޖެހޭ ކަމަށްވެސް އޭނާ ބުނެފައިވެއެވެ.\n"ދާސް ދޭވް" ގެ ޕްރޮޑިއުސަރު ބުނީ އެފިލްމުގެ ލަވައަށް ބޭނުން ވަނީ އާތިފްގެ އަޑު ކަމަށާއި، އާތިފް އަކީ ސޯޝަލް މީޑިއާގައި 20 މިލިއަން ފޮލޯވާސް އޮތް މަޝްހޫރު މީހެއް ކަމަށެވެ. އަދި އާތިފް ފަދަ މީހެއް އެ ފިލްމުގެ ލަވައެއް ޕްރޮމޯޓް ކޮށްދީފިނަމަ އެއީ ފިލްމަށް ލިބޭ ވަރަށް ބޮޑު ކާމިޔާބީއަކަށް ވާނެ ކަމަށެވެ.\nރިޗާ ޗަދާ، އަދިތި ރާއޯ ހައިދަރީ އާއި ރާހުލް ބަޓް އެކްޓް ކޮށްދީފައިވާ "ދާސް ދޭވް" އަކީ މިމަހުގެ 23 ވަނަ ދުވަހު ޕްރިމިއާ ކުރުމަށް ހަމަޖެހިފައިވާ ފިލްމެކެވެ. އިންޑިއަން މޯޗަން ޕިކްޗާސް ޕްރޮޑިއުސަރސް އެސޯސިއޭޝަން (އައި.އެމް.ޕީ.ޕީ.އޭ) އިން ޕާކިސްތާނުގެ ފަންނާނުންނަށް އޮތް ފުރުސަތު ބަންދުކޮށްފައިވާތީ ފާކިސްތާނުން ވަނީ އިންޑިއާއަށް ވަރަށް ބޮޑަށް ފާޑު ކިޔާފައެވެ.\nއާތިފް އަސްލަމް އާއި ރާހަތް ފާތިހް އަލީ ހާން އަށް ބޮލީވުޑްގެ ފިލްމުތަކަށް ލަވަކިއުން މަނާ ކޮށްފައިވާ ކަމަށް ބޮލީވުޑްގެ ބައެއް ލަވަކިއުންތެރިންވެސް ބުނެއެވެ.\nއާތިފް އަސްލަމް އަކީ ހިންދީ ފިލްމު އިންޑަސްޓްރީގައި އޭނާގެ އަޑަށް އެތައްބައެއްގެ ތައުރީފާއި ލޯބި ލިބިފައިވާ މޮޅު ލަވަކިއުންތެރިއެކެވެ. އޭނާގެ މަޝްހޫރު ލަވަތަކުގެތެރޭގައި ބޮލީވުޑގް ފިލްމުތަކަށް ކިޔަދީފައިވާ 'ކުޗް އިސްތަރާ'، 'ޕެހެލީ ނަޒަރް މެއިން'، 'ވޯ ލަމްހޭ ވޯބާތެއިން، މުސާފިރް' އަދި 'ތޭރޭ ބިން' ފަދަ ލަވަތައް ހިމެނެއެވެ.\nއާތިފް އެންމެ ފަހުން ލަވަ ކިޔާދީފައިވާ ފިލްމުތަކުގެ ތެރޭގައި 'ޓައިގާ ޒިންދާ ހޭ'، 'ޓިއުބް ލައިޓް'، 'ސްވިޓީ ވޭޑްސް އެންއާރްއައި' އަދި 'ހިންދީ މީޑިއަމް ހިމެނެއެވެ.


Noura akee furathama Arab anhen astronaut | Mihaaru\nނޫރާ: ފުރަތަމަ އަރަބި އަންހެން އެސްޓްރޮނޯޓް\n12 އެޕްރީލް 2021 - 07:47\nސްޕޭސް މިޝަންތަކުގައި މި ފަހުން ޔޫއޭއީ އިން އަންނަނީ ބޮޑެތި ކާމިތާބީތައް ހޯދަމުންނެވެ. މި މަސައްކަތުގެ ތެރެއިން، މެދުއިރުމަތީގެ އެންމެ ކުރިއަރާފައިވާ ގައުމުން މި ފަހަރު މި ތައާރަފުކޮށް ދެނީ ގައުމުގެ ފުރަތަމަ އަންހެން އެސްޓްރޮނޯޓެވެ. އެއީ ފުރަތަމަ އަރަބި އަންހެން އެސްޓްރޮނޯޓްގެ ޝަރަފު ވެސް ހޯދާ ނޫރާ އަލް-މަތުރޫޝީ އެވެ.\nޔޫއޭއީގެ އެސްޓްރޮނޯޓުންގެ ފައުޖަށް ނޫރާއާ އެކު އިތުރު ފިރިހެން އެެސްޓްރޮނޯޓަކު ވެސް އިތުރުވާ ވާހަކަ އެ ގައުމުގެ ނައިބު ރައީސް އަދި ބޮޑުވަޒީރު ޝެއިޚް މުހައްމަދު ބިން ރާޝިދު އަލް މަޚްތޫމް ޓްވިޓާގައި އާންމުކުރައްވާފައިވެ އެވެ.\nނޫރާއާ އެކު މުހައްމަދު ބިން ރާޝިދު (އެމްބީއާރް) ސްޕޭސް ސެންޓަ އެސްޓްރޮނޯޓް ޕްރޮގްރާމަށް ނަގާފައި ވަނީ މުހައްމަދު އަލް-މުއްލާ އެވެ. އެ ދެ މީހުންނަކީ ޕްރޮގްރާމަށް އެޕްލައިކުރި 4،000 މީހުންގެ ތެރެއިން ހޮވުނު ދެ މީހުންނެވެ. ޔޫއޭއީ އިން ކުރިއަށް އޮތް ތަނުގައި ކުރިއަށް ގެންދަން ހަމަޖެހިފައިވާ ޖައްވީ މިޝަންތަކަށް ތައްޔާރުވުމުގެ ގޮތުން ދެ މީހުން ވެސް ތަމްރީނު ހަދާނީ އެމެރިކާގެ ޖައްވީ އިދާރާ ނާސާގަ އެވެ.\n"ނޫރާ އަކީ ފުރަތަމަ އަރަބި އަންހެން އެސްޓްރޮނޯޓް. ކާމިޔާބީ އަށް މަރުހަބާ ވެސް ކިޔަން." ޝެއިޚް މުހައްމަދު ވިދާޅުވި އެވެ.\nމި ލިބުނު ފުރުސަތާ ގުޅިގެން ނޫރާ، 28، ކުރި ޓްވީޓެއްގައި ބުނީ އަމިއްލަ ގައުމުން އޭނާ އަށް ފަހިކޮށް ދިނީ ދުވަހަކު ވެސް ހަނދާން ނައްތައިނުލެވޭނެ ފަދަ އަގުހުރި ފުރުސަތެއް ކަމަށެވެ.\n"މި ތާރީހީ ފުރުސަތަކާ އެކު ބުރަކޮށް މަސައްކަތްކޮށް ކާމިޔާބިއާ ހަމައަށް ވާސިލުވާން މަސައްކަތްކުރާނަން. އަދި މިފަދަ ފުރުސަތެއް ލިބުމަކީ ވެސް ވަރަށް ބޮޑު ހިތްވަރެއް،" ޔުނައިޓެޑް އަރަބް އެމިރޭޓްސް ޔުނިވަސިޓީން މެކޭނިކަލް އިންޖިނިއަރިންގެ ދާއިރާ އިން ބެޗްލާޒް ޑިގްރީ ހާސިލުކޮށްފައިވާ ނޫރާ ބުންޏެވެ. "ޔޫއޭއީގެ އެސްޓްރޮނޯޓް ޕްރޮގްރާމްގެ ދުރު ވިސްނޭ ލީޑަޝިޕަށް ވަރަށް ބޮޑަށް ޝުކުރު ވެސް އަދާކުރަން."\nއެމްބީއާރް ސްޕޭސް ޕްރޮގްރާމް އިން ފުރުސަތު ލިބުނު އިރު ނޫރާ މަސައްކަތްކުރަމުން ދިޔައީ ނެޝަނަލް ޕެޓްރޯލިއަމް ކޮންސްޓްރަކްޝަން ކޮމްޕެނީގެ އިންޖިނިއަރެއްގެ ގޮތުގަ އެވެ.\nނޫރާއާ އެކު ފުރުސަތު ލިބުނު މުހައްމަދު، 33، އަކީ ކޮމާޝަލް ޕައިލެޓެކެވެ. އެސްޓްރޮނޯޓަކަށްވުމުގެ ފުރުސަތު ލިބުނު އިރު އޭނާ މަސައްކަތްކުރަމުން ދިޔައީ ދުބާއީ ފުލުހުންގެ ޕައިލެޓެއްގެ ގޮތުގަ އެވެ.\nއަންހެނުން މެދު އިރުމަތި ޔޫއޭއީ ނާސާ ޖައްވީ ދަތުރުތައް އެސްޓްރޮނޯޓުން އެމެރިކާ\nތިޔައީ ވަރަށް ބޮޑު ކުރިއރުމެއްކަމަށް ބެލެވެނީ. އެމެރިކާގެ ނާސާގައި ތަމްރީނޫ ހަދާ އަދި މެކެނިކަލް އިންޖިނިއަރިންގ އިން ފުރަތަމަ ޑިގްރީ ލިބިފައިވާ އިސްލާމީ ގައުމެއްގެ ފުރަތަމަ އެސްޓްރޮނޯޓަށް ވުމުގެ އިތުރަށް އެމެރިކާގެ ޖައްވީ އުޅަނދެއްގައި ފަޒާ އަށް ދަތުކުރުމަކީ ފަޚްރުވެރި ކަމެއްކަމެއް ކަމުގައި މުޅި އިސްލާމީ އުންމަތް ގަބޫލުކުރާނޭ ކަމެއް. ޔޫ.އޭ.އީގެ ސައިންޓިފިކް ކުރިއެރުމަކީ ލާމަސީލު މިސާލެއް.


MRDC'in kandaali 220 muvazzafeh vany CSC'ah badhalukurevifa:...\nހުރިހާ މުވައްޒިފުންނަށްވެސް ރަނގަޅު ގޮތްތަކެއް ހޯދައިދިނުމަށް ސަރުކާރުން މަސައްކަތްކުރި\nކ. މާލެ | 13 ނޮވެންބަރ 2019 | ބުދަ 19:37 | 5,035\nޕްލޭނިންގް މިނިސްޓްރީގެ ބޭފުޅުން ހާޒިރުވި އެސްއޯއީ ކޮމެޓީގެ ބައްދަލުވުން - ރާއްޖެއެމްވީ\nމޯލްޑިވްސް ރޯޑްސް ޑިވެލޮޕްމަންޓް ކޯޕަރެޝަން (އެމްއާރުޑީސީ) އުވާލުމަށްފަހު ޕަބްލިކް ވަރކްސްގެ ދަށަށް ބަދަލުކުރެވުނު 326 މުވައްޒަފުންގެ ތެރެއިން 220 މުވައްޒަފެއްވަނީ ސިވިލް ސަރވިސް ކޮމިޝަން (ސީއެސްސީ) އަށް ބަދަލުކުރެވިފައިވާކަމަށް ޕްލޭނިންގް މިނިސްޓްރީގެ ސްޓޭޓް މިނިސްޓަރ އަކުރަމް ކަމާލުއްދީން ވިދާޅުވެއްޖެއެވެ.\nއަކްރަމް މިހެން ވިދާޅުވީ އެމްއާރުޑީސީއިން ވަކިކޮށްފައިވާ މުވައްޒަފުންނަށް ސިވިލް ސަރވިސް އިން ވަޒީފާ ދޭން ހަމަ ޖެއްސުމުން، މުސާރައިގެ ތަފާތުތަކެއް ހުރުމުން މުސާރައާއި އިނާޔަތްތަކަށް ހެޔޮ ބަދަލެއް ގެނެސްދިނުމަށް އެދި ހުށަހަޅާފައިވާ މައްސަލައާއި ގުޅިގެން ބޭއްވުނު ރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒެސް ކޮމިޓީ (އެސްއޯއީ) ގައި ވާހަކަދައްކަވަމުންނެވެ.\nމުސާރައާއި ގުޅިގެން ވާހަކަދައްކަވަމުން އަކްރަމް ވިދާޅުވީ މަގާމުގެ ގޮތުން މުސާރައިގެ ތަފާތުކަމެއް އުޅެދާނެ ކަމަށެވެ. އެގޮތުން އިތުރުގަޑި ނުލާ މަސައްކަތު މީހަކަށް އެވަރެޖްކޮށް 5770 ރުފިޔާ ލިބޭ ކަމަށެވެ. މުސާރައިގެ ތަފާތަށް ބަލާލާއިރު އުޅޭނީ 1700 ރުފިޔާގެ ތަފާތެއްކަމަށް އޭނާ ވިދާޅުވި އެވެ. ބޮޑެތި މަގާމުތަކުގައި 3000 އާއި 5000 އާއި ދެމެދުގެ ތަފާތެއް އުޅޭ ކަމަށް ވިދާޅުވިއެވެ.\nސިވިލް ސަރވިސްގެ ދަށަށް ގިނަ މުވައްޒަފުންނަށް ބަދަލުވެވޭނެކަން ފާހަގަކުރައްވާ އަކްރަމް ވިދާޅުވީ ސިވިލް ސާރވިސް އަށް ނުވެއްދެނީވަރަށް މަދު މުވައްޒަފެއް ކަމަށެވެ. އަދި އައްޑޫގައި ތިބި ހުރިހާ މުވައްޒަފުންނެއްވެސް ނަގަން ހަމަޖެހިފައިވާ ކަމަށް ވިދާޅުވިއެވެ.\nއަކްރަމް ވިދާޅުވީ ހަމައެކަނި 55 އަހަރުންމަތީ މީހުން ސިވިލް ސާރވިސްގެ ގަވާއިދުގެ ދަށުން އަލަށް ސިވިލް ސާރވިސްއަށް ނުވެއްދޭ ކަމަށެވެ. އެގޮތުން ވަޒީފާއަށް ކުރިމަތިލުމަށް ހުޅުވާލި ކަމަށާއި އައްޑޫގައި މަސައްކަތްކުރި 30 މީހުން ފިޔަވައި އެހެން ހުރިހާ ފަރާތަކުން ކުރިމަތިލި ކަމަށެވެ.\nއެމްއާރުޑީސީ އަކީ ކުރީގެ ރައީސް މުހައްމަދު ނަޝީދުގެ ވެރިކަމުގައި އުފެއްދި ކުންފުންޏެކެވެ. މިކުންފުނި ރައީސް އަބްދުﷲ ޔާމީންގެ ވެރިކަމުގައިވެސް ސަރުކާރުން ހިންގި އެވެ. ރާއްޖޭގެ އެކި ރަށްރަށުގައި މަގު ހެދުމުގެ އިތުރުން ފުޓުބޯޅަ ދަނޑާއި ނަރުދަމާ އެޅުމުގެ މަސައްކަތް ކުރަމުންދިޔަ އެމްއާރުޑީސީ، ޔާމީންގެ ވެރިކަމުގައި 2018 ވަނަ އަހަރުގެ ކުރީކޮޅު ވަނީ އުވާލާފަ އެވެ. އެމްއާރުޑީސީ އުވާލިއިރު، އެއީ ކޮރަޕްޝަންގެ ބޮޑެތި ތުހުމަތުތަކެއް ކުރެވިފައިވާ އޮތް ކުންފުންޏެކެވެ. އަދި އެއީ ކުރު މުއްދަތެއްގެ ތެރޭގައި އެންމެ ގިނަ މެނޭޖިން ޑިރެކްޓަރުން އައްޔަންކުރި ކުންފުނި ވެސް މެއެވެ.\nއެމްއާރުޑީސީ އުވާލުމަށްފަހު އެތަނުގެ މުވައްޒަފުން އޭރު ބަދަލުކުރީ ހައުސިންގް މިނިސްޓްރީގެ ދަށަށެވެ. ހައުސިން މިނިސްޓްރީގެ ޕަބްލިކް ވޯކްސް ސެކްޝަންގެ ދަށަށް އެމްއާރްޑީސީގައި މަސައްކަތް ކުރި ގިނަ މުވައްޒަފުންތަކެއް ބަދަލުކުރިއެވެ.\nމިއަހަރުގެ ޖޫން މަހުގެ9ވަނަ ދުވަހު ވަނީ މަގުތައް ހަދައި، ބެލެހެއްޓުމަށްޓަކައި ރޯޑް ޑިވެލޮޕްމަންޓް ކޯޕަރޭޝަން ލިމިޓެޑްގެ ނަމުގައި ސަރުކާރުގެ ކުންފުންޏެއް ރައީސް އިބްރާހިމް މުހައްމަދު ސޯލިހް އުފައްދަވާފައެވެ.


އިސްރާއީލުގެ ޑްރޯން ވައްޓާލީ އަމިއްލަ ނަފްސުގެ ދިފާއުގައި: ހިޒްބުﷲ އިސްރާއީލުގެ ޑްރޯން ވައްޓާލީ އަމިއްލަ ނަފްސުގެ ދިފާއުގައި: ހިޒްބުﷲ\nއިސްރާއީލުގެ ޑްރޯން ވައްޓާލީ އަމިއްލަ ނަފްސުގެ ދިފާއުގައި: ހިޒްބުﷲ\nލުބުނާނުގެ ވައިގެ ސަރަޙައްދަށް ވަތް އިސްރާއީލުގެ ޑްރޯން ވައްޓާލީ ދިފާޢުގައިކަމަށާ އެކަމުގެ ސަބަބުން ދިފާޢީ އަށްޑަނަ ވަރުގަދަވާނެކަމަށް ލުބުނާނުގެ ހިޒްބުﷲ ޖަމާޢަތުގެ ވެރިޔާ ޝައިޚް ހަސަން ނަސްރުﷲ ވިދާޅުވެއްޖެއެވެ.\nލުބުނާނުގެ ޓީވީ ޗެނަލަކަށް ދެއްވި ބަސްދީގަތުމެއްގައި ނަސްރުﷲ ވިދާޅުވީ ލުބުނާނުގެ ދިފާޢުގައި އިސްރާއީލާ ކުރިމަތިލުމުގައި ރަތްރޮނގެއް ނޯންނާނެކަމަށާ އިސްރާއީލުން ލުބުނާނުގެ ސަރަޙައްދަށްވަދެ ޢުދުވާންހިންގާނަމަ ރައްދުގައި އިސްރާއީލުގެ ކޮންމެ ތަނަކަށްވެސް ޙަމަލާދޭނެކަމަށެވެ. ހިޒްބުﷲ ޖަމާޢަތުގެ ވެރިޔާ ވިދާޅުވީ އެކަމުގެ ޙައްޤު ހިޒްބުﷲއަށް އޮންނާނެކަމަށެވެ.\nހޯމަދުވަހު ލުބުނާނުގެ ވައިގެ ސަރަޙައްދަށް ވަތް އިސްރާއީލުގެ ޑްރޯނެއް ވައްޓާލިކަން ހިޒްބުﷲއިން ކަށަވަރުކޮށްދީފައިވާއިރު އިސްރާއީލުން އެކަމާގުޅިގެން ވަކި އެއްޗެއް ބުނެފައެއްނުވެއެވެ. އެހެންނަމަވެސް އިސްރާއީލު ސިފައިން ބުނެފައިވަނީ އެއީ ޓެކްނޮލޮޖީގެ ގޮތުން އެހާ މަތީފެންވަރުގެ ޑްރޯނެއްނޫންކަމަށާއި އެ ޑްރޯންގެ ޓެކްނޮލޮޖީއާއި އޭގައިވާ މައުލޫމާތު ހިޒްބުﷲއަށް ލިބުމަކީ އިސްރާއީލު ކަންބޮޑުވާކަމެއްނޫންކަމަށެވެ.\nއިސްރާއީލުގެ ޑްރޯން ވައްޓާލީ ލުބްނާނުގެ ވައިގެ ސަރަޙައްދަށްވަދެ ލުބުނާނުގެ ރާމިޔާއަށް ދަތުރުކުރަމުން ދަނިކޮށްކަމަށް ހިޒްބުﷲއިން ބުނެފައިވެއެވެ. މިދިޔަ މަހުގެ ފަހުކޮޅު އިސްރާއީލުގެ ތިން ޑްރޯން ލުބްނާނުގެ ވައިގެ ސަރަޙައްދަށްވަދެ، ދިން ޙަމަލާތަކާއި ގުޅިގެން ހިޒްބުﷲއިންވަނީ ސަރަޙައްދީ ރޮނގު ހުރަސްކޮށް އިސްރާއީލުގެ އަސްކަރީ ބައެއްތަންތަނަށް މިދިޔަ ހަފުތާގައި ރޮކެޓު ޙަމަލާތަކެއް ދީފައެވެ.


Hohalhaigai kudhin thibi thanaa diverun kairivanee | Mihaaru\nހޮހަޅައިގެ ކައިރީގައި ރެސްކިއު ޓީމުތަކުން ހަރަކާތްތެރި ވަނީ. --ފޮޓޯ:އީޕީއޭ\nހޮހަޅައިގައި ކުދިން ތިބި ތަނާ ޑައިވަރުން ކައިިރި ވަނީ\n02 ޖުލައި 2018 - 12:524comments\nބެންކޮކް (ޖުލައި 2) - ތައިލެންޑުގެ ހޮހަޅައިގައި ތާށިވި ކުދިން ތިބި ކަމަށް ލަފާ ކުރެވޭ ސަރަހައްދާ ޑައިވަރިން ކައިރިވަމުންދާ ކަމަށް އޮފިޝަލުން ބުނެފި އެވެ.\nރެސްކިއު ޓީމުތަކުން ބުނީ ޑައިވަރުން މިހާރު ވަނީ 12 ކުދިންނާއި އެ ކުދިންގެ ކޯޗު ތިބޭނެ ކަމަށް ލަފާކުރެވޭ ތަނާ ގާތްގަނޑަކަށް އެއް ކިލޯ މީޓަރު (މައި މޭލު) ކައިރީގައި ކަމަށެވެ. ތައިލެންޑުގެ ޗިއަން ރައި ޕްރޮވިންސްގެ ތަމް ލުއާން ހޮހަޅަ އަށް އުމުރުން 11-16 އަހަރުގެ ކުދިން މިދިޔަ ހަފުތާގެ ހޮނިހިރު ދުވަހު ވަތް ފަހުން އެ ކުދިންނާއި ކޯޗުގެ ޚަބަރެއް ނުވެ އެވެ.\nހޮހަޅައިގެ ތެރޭގައި ފެންގަނޑު އަޑިވި ނަމަވެސް ޑައިވަރުންގެ ޓީމަށް ދަތުރު ކުރެވޭ ސްޕީޑް ލަހެވެ. އެއީ ހޮހަޅަތެރެ އަނދިރިވުމާއި ފެންބޮޑުވުމެވެ. ޕްރޮވިންސްގެ ގަވަރުނަރު ނަރޮންގްސަކް އޮސޮޓަނަކޯން ވިދާޅުވީ ޑައިވަރުންގެ ޓީމަށް އަށް ގަޑިއިރު ތެރޭ ދަތުރު ކުރެވުނީ 600 މީޓަރަށް ކަމަށެވެ.\nތައި ނޭވީ ސީލްގެ ކޮމާންޑަރު ރިއާ އެޑްމިރަލް އަޕަކޯން ޔޫކޮންކައެ ވިދާޅުވީ ޑައިވަރުން މިހާރު ވަނީ ހޮހަޅައިގެ ޗެމްބަރު ތިނަކާ ހަމައަށް ފޯރާފައި ކަމަށެވެ. ހޮހަޅައިގެ މަތިން އެހެން ދިމާލަކުން އަޑިއަށް ފޭބޭތޯ ވެސް ދަނީ މަސައްކަތް ކުރަމުންނެވެ.\nކުދިން ހޯދުމުގައި ދަނީ ހާހަކަށް ވުރެ ގިނަ ޑައިވަރުން ހަރަކާތްތެރިވަމުންނެވެ. އޭގެ ތެރޭގައި ހޮހަޅަތަކަށް ފީނުމުގެ ބޭރުގެ ތަޖްރިބާކާރުން ވެސް ހިމެނެ އެވެ. އަދި ހޮހަޅައިގެ ތެރޭގައި ބޮޑުވެފައިވާ ފެންގަނޑު ޕަންޕް ޖަހައިގެން ދަނީ ގަޑިއަކު 10،000 ލިޓަރު ހިއްކަމުންނެވެ.


Eree olhumeh, press alun fashaifi - vNews.mv\nލީގު މެޗެއްގެ ތެރެއިން ދަ ގްރާންޑޭގެ ކޯޗު އިންމަ -- ފޮޓޯ: އެފްއޭއެމް\nއެރީ އޮޅުމެއް، ޕްރެސް އަލުން ފަށައިފި\nއިސްމާޢީލް ޝާހު (ކުޑަ ޝާހު) Male' | 31 December 2019, 15:12\nދިރާގު ދިވެހި ޕްރިމިއާ ލީގުގެ ޕޯސްޓް-މެޗު ޕްރެސްތައް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން އަލުން އިއްޔެ ފަށައިފި އެވެ.\nލީގުގެ ޕްރީ-މެޗު ޕްރެސް އާއި ޕޯސްޓް-މެޗު ޕްރެސްތައް އެފްއޭއެމުން މި ހަފުތާގައި ކުއްލި ގޮތަކަށް ކެންސަލްކުރީ އެ ޕްރެސްތަކުގައި ގިނަ ކްލަބުތަކުގެ ކޯޗުން އެފްއޭއެމަށް ފާޑުކިޔަމުންދާ ދަނޑިވަޅެއްގައެވެ. އެގޮތުން މި ހަފުތާގައި ކުޅެން އޮތް މެޗުތަކުގެ ކުރިން ހޮނިހިރު ދުވަހު ބާއްވަން އޮތް ޕްރީ-މެޗު ޕްރެސް އެ ދުވަހު ތާވަލުކުރި ނަމަވެސް، ފަހުން ވަނީ ކެންސަލް ކޮށްފައެވެ. އަދި އާދީއްތަ ދުވަހުގެ ހަވީރު ލީގުގައި ކްލަބު އީގަލްސް އާއި ނިލަންދޫ ސްޕޯޓްސް ކްލަބު ބައްދަލުކުރި މެޗުގެ ތެރެއިން އެފްއޭއެމުން ވަނީ މެޗަށްފަހު ޕޯސްޓް-މެޗު ޕްރެސް ނޯންނާނެކަން މީޑިއާއަށް އަންގާފައެވެ.\nއެފްއޭއެމުން މިގޮތަށް ނިންމި ސަބަބު ސާފުކުރަން އާދީއްތަ ހަވީރުން ފެށިގެން އެފްއޭއެމްގެ މީޑިއާ ވަޓްސްއަޕް ގްރޫޕުގައި ނޫސްވެރިން ސުވާލުކުރުމުން އޭރު އެއްވެސް ޖަވާބެއް ނުލިބުނެވެ. ނަމަވެސް އިއްޔެ އެފްއޭއެމުން ބުނީ ޕޯސްޓް-މެޗު ޕްރެސް ކެންސަލްކުރެވުނީ އޮޅުމަކުން ކަމަށެވެ. އެހެންކަމުން ލީގުގައި އިއްޔެ ކުޅުނު ދެ މެޗުގެ ޕޯސްޓް-މެޗު ޕްރެސް ވަނީ ބާއްވާފައެވެ.\nމީގެ އިތުރަށް އެފްއޭއެމުން ބުނީ މެޗުގެ ކުރިން ބާއްވާ ޕްރީ-މެޗު ޕްރެސް ކެންސަލްކުރީ އެފްއޭއެމްގެ މީޑިއާ ރޫމުގައި ކުޑަ މަރާމާތެއް ކުރަމުންދާތީ އާއި އެފްއޭއެމްގެ ޓެކްނިކަލް ސްޓާފުންނަށް ހަތް ދުވަހުގެ ސެމިނާއެއް އެތަނުގައި ކުރިއަށްދާތީ ކަމަށެވެ. އެކަމަކު ޓީމުތަކުގެ ފަރިތަކުރުންތަކަށްފަހު ފަހު ޓާފް ދަނޑުގައި ކޯޗުންގެ އިންޓަވިއު ނެގުމުގެ ފުރުސަތު އޮންނާނެ ކަމަށްވެސް ވަނީ ބުނެފައެވެ.\nއެފްއޭއެމުން ޕްރީ-މެޗު ޕްރެސް އަލުން ފެށި ނަމަވެސް، ޕްރެސް ފެށުމުގެ ކުރިން އެފްއޭއެމްގެ އޮފިޝަލަކު ވަނީ، ސުވާލުކުރެވޭނީ ހަމައެކަނި މެޗާ ގުޅޭ ގޮތުން ކަމަށް ނޫސްވެރިންނަށް އަންގާފައެވެ.\nޕްރެސް ކެންސަލްކުރުމާ ގުޅޭގޮތުން ރޭ ރާއްޖެ ޓީވީއަށް ދިން އިންޓަވިއުއެއްގައި ކްލަބު ގްރީން ސްޓްރީޓްސްގެ ކޯޗު އަލީ ސުޒޭން ބުނީ އެފްއޭއެމުން ޕްރެސް ކެންސަލްކުރީ ކޯޗުންގެ ފާޑުކިޔުމާ ގުޅިގެން ކަމަށް ގަބޫލުނުކުރާ ކަމަށެވެ. އަދި އެ ޕްރެސްތަކުގައި ކޯޗުން ދައްކަނީ ފުޓްބޯޅައަށް ކޮންމެވެސް ގޮތަކުން ފައިދާހުރި ވާހަކަތަކެއް ކަމަށްވެސް ވަނީ ބުނެފައެވެ.\nދިވެހި ޕްރިމިއާ ލީގު އެފްއޭއެމް ކުޅިވަރު


ޔޫތު ލީޑާސް ފޯރަމް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ބައިވެރިވެ ވަޑައިގަންނަވައިފި - The President's Office\nޔޫތު ލީޑާސް ފޯރަމް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ބައިވެރިވެ ވަޑައިގަންނަވައިފި\n13 ޖޫން 2019، ރިފަރެންސް: 2019-396\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، ޔޫތު ލީޑާސް ފޯރަމް ހުޅުވުމުގެ ގޮތުން ހުރަވީ ސްކޫލުގައި މިރޭ ބޭއްވި ރަސްމިއްޔާތުގައި ބައިވެރިވެ ވަޑައިގަންނަވައިފިއެވެ.\nޔޫތު ލީޑާސް ފޯރަމް ހުޅުވުމުގެ ގޮތުން މިރޭ ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސުލްޖުމްހޫރިއްޔާގެ ނައިބު ވަނީ ދިރިއުޅުމުގެ ހުރިހާ މައިދާނެއްގައި ޒުވާނުންގެ ކިބައިގައި "ތަޙައްމަލްކުރުމު"ގެ ސިފަ ހުންނަންޖެހޭކަން ފާހަގަކުރައްވާފައެވެ. އަދި އެ ސިފަ ނެތްނަމަ ހޯދަން ބޭނުންވާ ނަތީޖާތަކާ ހަމައަށް ވާޞިލްވުމުގައި ދަތިތަކާ ކުރިމަތިލާން ޖެހޭނެކަން ރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ފާހަގަކުރެއްވިއެވެ.\nރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ސަރުކާރުން އަދި ރައީސުލްޖުމްހޫރިއްޔާ ޒުވާނުންގެ ކުރިއެރުމަށް ދެއްވާ ސަމާލުކަން ފާހަގަކުރައްވައި، މި ސަރުކާރަށް މިވީ މަދު ދުވަސްކޮޅުގެ ތެރޭގައިވެސް ކުރިން ހޭދަ ނުކުރާހާ ބޮޑު މިންވަރެއް މަތީ ތައުލީމަށް ހޭދަކުރައްވާކަން ފާހަގަކުރެއްވިއެވެ.\nޤައުމުގެ ހިންގުމުގެ އެކި ދާއިރާތަކުގެ ވަޒީފާތަކަށް ބަލާއިރުވެސް އެ ވަޒީފާތަކުގައި ހިމެނޭ ޒުވާނުންގެ ޢަދަދު ގިނަކަން ފާހަގަކުރައްވައި، އެއީ ޤައުމަށް ލިބޭ ފަޚުރެއްކަން ރައީސުލްޖުމްހޫރިއްޔާގެ ނައިބު ފާހަގަކުރެއްވިއެވެ. ރައީސުލްޖުމްހޫރިއްޔާގެ ނައިބުގެ ވާހަކަފުޅު ނިންމަވާލައްވާފައި ވަނީ ޤައުމު ބޭނުންވާ ތަރައްޤީއާ ހަމައަށް ގެންދިއުމުގެ ފުރުޞަތު އޮތީ ޒުވާނުންނަށްކަން ފާހަގަކުރައްވައި، ޤައުމުގައި ހުރި ކަންކަން ހައްލުކުރުމުގަ އާއި ޤައުމު ތަރައްޤީކުރުމުގައި ޒުވާނުން އެކަތިގަނޑަކަށްވެ އެކުވެރިކަމާއެކު ކުރިޔަށް ދިއުމަށް ގޮވާލައްވަމުންނެވެ.


ކައުންސިލްތަކުގެ 33 އިންސައްތަ ގޮނޑި އަންހެނުންނަށް ދިނުމަށް ޤާނޫނުން ކަނޑައަޅަނީ\nމޫނިސާ ޢީސާ 10 އޮކްޓޯބަރ 2019\nކައުންސިލްތަކަށް އިންތިޚާބުކުރެވޭ މެމްބަރުންގެ 33 އިންސައްތަ އަންހެނުންނަށް ކަނޑައެޅުމަށް، އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނަށް ގެންނަން ހުށަހަޅައިފައިވާ މައިގަނޑު އިޞްލާޙުތަކުގެ ތެރޭގައި ހިމެނުއްވައިފިއެވެ. ޤާނޫނަށް މި އިސްލާޙު ގެންނަނީ ކައުންސިލްތަކުގައި އަންހެނުންގެ ދައުރު އިތުރުކުރުމަށްޓަކައެވެ.\nއިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނަށް އިޞާލާޙު ގެނައުމުގެ ބިލް ރައްޔިތުންގެ މަޖިލީހަށް ހުށަހެޅުމަށްޓަކައި ރައީސުލްޖުމަހޫރިއްޔާގެ އޮފީހަށް އެޓާނީޖެނެރަލް އޮފީހުން ވަނީ ފޮނުއްވައިފައެވެ.\nއަންހެނުންގެ ތަރައްޤީއަށް މަސައްކަތްކުރާ ކޮމެޓީތަކުގެ މެމްބަރުންނަށް އުޖޫރައެއް ދިނުމަށް ކަނޑައެޅުން ވެސް ޤާނޫނަށް ހުށަހަޅައިފައިވާ އިޞްލާހުތަކުގެ ތެރޭގައި ހިމެނެއެވެ. އަންހެނުން ކޮމެޓީތަކަށް ވަކި ބަޖެޓެއްދީ އޮފިސްހިންގާނެ ތަނެއް ހަމަޖައްސައި ދިނުންފަދަ އިންތިޒާމުތައް ކައުންސިލްތަކުން ފޯރުކޮށްދޭންވާނެކަން ކަނޑައެޅުން ވެސް ހިމެނެއެވެ.\nއިދާރީ ދާއިރާތައް ލާމަރުކަޒީއުޞޫލުން ހިންގުމުގެ ޤާނޫނަށް ގެނަން ހުށަހަޅައިފައިވާ މައިގަނޑު އިޞްލާޙުތަކުގެ ތެރޭގައި، ކައުންސިލްތަކުގެ ކިބައިން ވަކިކުރެވިފައިވާ ބާރުތަކާއި ޒިންމާތައް އަލުން އިޢާދަކޮށްދިނުން ހިމެނެއެވެ. ކައުންސިލްތަކުގެ ބާރުތަކާއި މަސްޢޫލިއްޔަތުތަކަކީ ސަރުކާރުން ކަނޑައަޅާ ދާއިރާއެއްގެ ތެރޭގައި ލިބިދެވޭ ބާރުތަކަކާއި މަސްއޫލިއްޔަތުތަކެއް ކަމުގައި އޮތުމުގެ ބަދަލުގައި، ޤާނޫނުން އެކަން ކަނޑައެޅުން ހިމެނެއެވެ.\nކައުންސިލްގެ އިޚްތިޞާސް ހިނގާ ސަރަޙައްދު ކަނޑައަޅާނެ ގޮތުގެ އުޞޫލުތައް ޤާނޫނުގައި ބަޔާންކޮށް، ކައުންސިލްތަކުގެ އިޚްތިޞާޞްގައިވާ އެންމެހާ ވަޞީލަތްތަކާއި ބިނާތަކާއި ނުއުފުލޭ ހަރުމުދާ ކައުންސިލްތަކުގެ މިލްކްވެރިކަމަށް ބަދަލުވެގެންދާނެ ގޮތަށް ހަމަޖެއްސުން ހިމެނެއެވެ.\nދައުލަތުގެ އާމްދަނީ ފަސް އިންސައްތައަށްވާ ޢަދަދުގެ ފައިސާ ކައުންސިލްތަކަށް ދިނުމަށާއި ކައުންސިލްތަކުގެ އިޚްތިޞާސްގައި ނުހިމެނޭ ބިމާއި ފަޅާއި ފަރުގެ ސަރަޙައްދުތަކުގެ ކުލީގެ 40 އިންސައްތަ، ފިސްކަލް ފޯމިއުލާއެއްގެ ދަށުން، ހުރިހާ ކައުންސިލްތަކަށް ބެހިގެންދާގޮތަށްހަމަޖެއްސުން ހިމެނެއެވެ. އަދި ކައުންސިލްތަކުންދޭ ޚިދުމަތްތަކަށް ބޭނުންވާ ފައިސާ ހޯދުމަށް ފީ ނުވަތަ ކުލި ނެގުމުގެ ބާރު ކައުންސިލްތަކަށް ދިނުންވެސް ހިމެނެއެވެ.\nރަށެއް ނުވަތަ ސިޓީއެއްގައި ހިންގާ ޕީއެސް އައިޕީ މަޝްރޫޢުތަކުގެ ތެރެއިން ފަސް މިލިއަނަށްވުރެ ދަށްއަގުގެ މަޝްރޫޢުތައް ކައުންސިލުން ހިންގާ ގޮތަށް ހަމަޖެއްސުން ހިމެނެއެވެ. ކައުންސިލްތަކުން ވިޔަފާރިކުރުމަށްޓަކައި ކަނޑައެޅޭ ވަކި އުޞޫލެއްގެ ދަށުން ކުންފުނި އުފައްދައި ހިންގޭނެ މަގިފަހިކޮށް ދިނުން ހިމެނެއެވެ.\nއާބާދީއަށް ނިސްބަތްކޮށް މެމްބަރުން އިންތިޚާބުކުރެވޭ ގޮތަށް ހަމަޖެއްސުމަށްޓަކައި، ސިޓީކައުންސިލްތަކަށް މެމްބަރުން އިންތީޚާބުކުރާގޮތް ބަދަލުކުރުން ހިމެނެއެވެ. ފެނާއި ކަރަންޓާއި ނަރުދަމާގެ ޚިދުމަތްފަދަ އާންމު ޚިދުމަތްތައް ކައުންސިލްތަކުން އަމިއްލައަށް ފޯރުކޮށްދިނުމާބެހޭ އުޞޫލުތައް ކަނޑައެޅުންވެސް ހިމެނެއެވެ.\nލޯކަލް ގަވަރމަންޓް އޮތޯރިޓީ (އެލްޖީއޭ) ކައުންސެލަރުން ތަމްޞީލްވާނެގޮތް ހަމަޖައްސައި، ބޯޑު އެކުލެވިގެންވާ ގޮތް ބަދަލުކުރުން ހިމެނެއެވެ. ތަރައްޤީގެ ޕްލޭނާއި ލޭންޑް ޔޫސް ޕްލޭން ގުޅޭގޮތުންނާއި، ހިންގުމުގައި ނިންމާ މުހިންމު ނިންމުންތައް ނިންމުމުގައި ކައުންސިލްތަކުން، ވީ ވަރަކުން ރައްޔިތުންނާ މަޝްވަރާކުރަން ޖެހޭނެކަމަށް ކަނޑައެޅުން ހިމެނެއެވެ.\nކައުންސިލްގެ ޒިންމާދާރުވެރިޔާ އައްޔަންކުރުމުގައި ކައުންސިލްގެ ދައުރެއް އޮންނަ ގޮތަށް ހަމަޖެއްސުންވެސް ޤާނޫނަށް ގެންނަ އިޞްލާޙުތަކުގެ ތެރޭގައި ހިމެނެއެވެ.\nއަރުޝީފަށް ނެގީ 10/10/2019 19:03\nއެންމެފަހުން އަޕްޑޭޓްކުރީ 10/10/2019 19:03\nއިސްމާއިލް ރިޒާ 16 މިނެޓު ކުރިން\nއާސިމާ ނިޒާރު 30 މިނެޓު ކުރިން


ސަޢޫދިއްޔާއާއި ބައެއް އެހެން ޢަރަބި ޤައުމުތަކަކުން ޤަޠަރާ ގުޅުން ކަނޑާލުމުގެ ސަބަބުން އުފެދިފައިވާ މައްސަލައިގެ ނާރެހަކީ މައިގަނޑު ދެ ކަމެކެވެ. އެއީ، އިސްލާމީ ޖަމާޢަތްތަކަށް ޤަޠަރުން އެހީތެރިވުމާއި، އިރާނާއެކު ޤަޠަރުން ގުޅުން ބޭއްވުމެވެ. އެހެނަސް، ސަޢޫދިއްޔާއާއި، ޤަޠަރާ ދެމެދުގައިވާ ދެބަސްވުންތަކުގެ ތާރީޚު، އެތައް ދަސްއަހަރުތަކަކުން ގުނާލެވެއެވެ.\nމިދިޔަ ޤަރުނުގެ ފަންސާހުގެ އަހަރުތަކުން ފެށިގެން، ދާދިފަހުން ޢަރަބި ޤައުމުތަކަށް އައި އިންޤިލާބީ ބަހާރު މޫސުމް ފެށިއްޖައުމަށްދާންދެން ސަޢޫދިއްޔާއަކީ، ސުންނީ މުސްލިމު ޖަމާޢަތްތަކަށް ވާގިވެރިވެ އެހީތެރިވަމުންދިޔަ ޤައުމެކެވެ. އަދި ސަޢޫދިއްޔާއާ ވާދަވެރި ސަރަހައްދީ ޤައުމުތަކާއި، ވާތުފިޔައިގެ ޕާޓީތަކުގެ މައްޗަށް ކުރިހޯދުމަށްޓަކައި އެ ޖަމާޢަތްތަކުގެ ބޭނުންހިފާފައި ވެއެވެ. ކުރީގެ ސޮވިއެޓް ޔޫނިއަންއާ ދެކޮޅަށްވެސް ސަޢޫދިއްޔާއިން ވަނީ އެ ޖަމާޢަތްތަކުގެ ބޭނުންހިފާފައެވެ.\nވޭތުވެދިޔަ ޤަރުނުގެ ފަންސާހުގެ އަހަރުތަކުން ފެށިގެން ސަޢޫދިއްޔާއިން ވަނީ، މިޞްރުގެ އިޚުވާނުލް މުސްލިމީން ޖަމާޢަތުގެ މެންބަރުންނަށް މެހުމާންދާރީ އަދާކޮށްފައެވެ. ޚާއްޞަކޮށް މިޞްރުގެ ކުރީގެ ރައީސް ޖަމާލު ޢަބްދުއްނާޞިރުގެ ވެރިކަމުގެ ދުވަސްވަރުގައެވެ. އެހެނަސް، ސަޢޫދިއްޔާގެ ބިމުގައި އެ ޖަމާޢަތްތަކުގެ މީހުން އެއްވެސް ޙަރަކާތެއް ހިންގާކަށް ނުވަތަ ސިޔާސީ މަސައްކަތެއް ކުރާކަށް ހުއްދައެއް ނުދެއެވެ. އެއާޚިލާފަށް، ސަޢޫދިއްޔާއިން ވަނީ، ސަލަފީންނަށް ވަރަށް ބޮޑަށް މަދަދާއި އެހީތައް ފޯރުކޮށްދީފައެވެ. މުސްލިމު ސިޔާސީ ޖަމާޢަތްތަކާ ޚިލާފަށް، ސަލަފީންނަކީ، ވެރިކަމުގެ ނިޒާމާ ދެކޮޅަށް ނިކުމެ، މުސްލިމުންގެ ވަލިއްޔުލްއަމްރާ ދެކޮޅުވެރިވުމަށް ދެކޮޅުހަދާ ބަޔެކެވެ. އަދި އެއުރެންނަކީ، މުސްލިމު ސިޔާސީ ޕާޓީތައް އުފެއްދުމަށް ވެސް ދެކޮޅުހަދާ ބަޔެކެވެ.\nގަލްފުގެ ދެވަނަ ހަނގުރާމައަށް ސަޢޫދިއްޔާއިން ތާއީދުކޮށް، އެމެރިކާގެ ޢަސްކަރީ ބާރުތަކަށް އެ ޤައުމުގެ ބިމުން މެހުމާންދާރީ އަދާކުރިކަމީ، އިޚުވާނުލް މުސްލިމީން ޖަމާޢަތުގެ ފާޑުކިއުންތައް އެ ޤައުމަށް ކުރިމަތިވި ކަމެކެވެ. ސަޢޫދިއްޔާއިން އެކަން ކުރީ، ކުވައިތުން ޢިރާޤުގެ ޢަސްކަރީ ބާރުތައް ނެރުމަށްޓަކައެވެ. ކޮންމެއަކަސް، އިޚުވާނުލް މުސްލިމީން ޖަމާޢަތުގެ ފާޑުކިއުން ކުރިމަތިވުމުން، މުސްލިމުންގެ މެދުގައި ބައިބައިވުން އުފެއްދުމާއި ވަފާތެރިނުވުމުގެ ތުހުމަތު، އެ ޖަމާޢަތުގެ ބޮލުގައި ސަޢޫދިއްޔާއިން އެޅުވިއެވެ. އެއަށްފަހު، އިޚުވާނުލް މުސްލިމީން ޖަޢާތުގެ ނާރެހުގައި، އެކިއެކި އިސްލާމީ ޝަޚުޞިއްޔަތުން އިންތިޒާމުކުރާ މަހާސިންތާތަކާއި، ސެމިނާތައް ޤަޠަރުގައި ބާއްވަންފެށުނެވެ. އެކަމާމެދު ސަޢޫދިއްޔާއިން ވަރަށް ބޮޑަށް ކަންބޮޑުވިއެވެ. އެ ޤައުމާ އިންވެގެންވާ ޤައުމެއްގައި، މުސްލިމު ސިޔާސީ ޕާޓީތަކުގެ ނުފޫޒު ގަދަވެދާނެތީއެވެ.\nމިޞްރުގެ ކުރީގެ ރައީސް މުޙައްމަދު މުރުސީގެ ވެރިކަން ވައްޓާލުމުގައި ސަޢޫދިއްޔާއިންނާއި، ޔޫއޭއީއިން އިސްދައުރެއް އަދާކުރިއެވެ. އެކަމަށްޓަކައި އެ ދެ ޤައުމުން ވަނީ ބޮޑެތި ހޭދަތައް ކޮށްފައެވެ. އަދި ސީސީގެ ސަރުކާރަށް އެތައް ބިލިއަން ޑޮލަރެއްގެ މަދަދު ފޯރުކޮށްދީފައެވެ. މުރުސީގެ ސަރުކާރު ވެއްޓުމާއި، ސީސީގެ ސަރުކާރުގެ ކުރިއެރުމަކީ، ސަޢޫދިއްޔާއާއި ޔޫއޭއީއަށް ލިބުނު ބޮޑު ނަޞްރެކެވެ. އަދި އެއީ، ޤަޠަރާއި ތުރުކީވިލާތަށް ލިބުނު ނާކާމިޔާބެކެވެ.\nތިރީގައި މިވަނީ، ސަޢޫދިއްޔާއާއި ޤަޠަރާ ދެމެދުގައި ހިނގާފައިވާ ބައެއް މުހިންމު ތާރީޚީ ހާދިސާތަކެވެ.\nސަޢޫދިއްޔާއާއި، ޤަޠަރާ ދެމެދުގައި ސަރަޙައްދީ ރޮނގު ފާހަގަކޮށް ކުރެހުމަށް އެއްބަސްވެވުނެވެ. ނަމަވެސް އެކަން ނުކުރެވި ދިގުލައިގެންދިޔައެވެ. ސަޢޫދިއްޔާގައި ހިމެނޭ ވާޙަތުލް ބުރައިމީ (واحة البريمي) ގެ ބިމުން ބައިތަކެއް ޔޫއޭއީއަށް ދިނެވެ. އެއީ، (خور العديد)، (Khawr al Udayd) އެވެ، ކިޔާ ކަނޑުގެ އައްސޭރި އެއްކޮށް ޔޫއޭއީއިން ސަޢޫދިއްޔާއަށް ދިނުމުގެ ބަދަލުގައެވެ. އެކަމުގެ ސަބަބުން ޔޫއޭއީއާއި ޤަޠަރު ބައިވެރިވާ އެއްގަމު ސަރަޙައްދީ ރޮނގު ނެތިގެންދިޔައެވެ. އަދި އެއްގަމު މަގުން، ޤަޠަރުން ޔޫއޭއީއަށް ދިއުމަށްޓަކައި، ސަޢޫދިއްޔާގެ ބިން ހުރަސްކުރަންޖެހުނެވެ. އެކަމާމެދު ތަކުރާރުކޮށް ޤަޠަރުން ވަނީ ނުރުހުން ފާޅުކޮށްފައެވެ.\nސަޢޫދިއްޔާއާއި ޤަޠަރުގެ ސަރަޙައްދީ ރޮނގުގައި ދެފަރާތުން ޙަމަލާތަކެއް ބަދަލުކުރެވުނެވެ. އެ ޙަމަލާތަކަށް، (معركة الخفوس) އަލްޚުފޫސް ހަނގުރާމައިގެ ނަމުން ނަންދެވިފައި ވެއެވެ. އެ ހަނގުރާމައިގައި، ސަޢޫދީ ޢަސްކަރިއްޔާގެ އޮފިސަރަކާއި، ޤަޠަރުގެ ދެ ޢަސްކަރީން ޤަތުލުވިއެވެ. އެއަށްފަހު، (الخفوس) ސަރަޙައްދު ވަނީ، ސަޢޫދިއްޔާގެ ކޮންޓްރޯލުގެ ދަށުގައެވެ.\nވެރިކަމުން ދުރުކުރެވުނު ޤަޠަރުގެ ކުރީގެ އަމީރު، ޚަލީފާ ބްނު ޙަމަދު އާލު ޘާނީ އާ ގުޅިގެން، މުއްރާ ޤަބީލާގެ ބަޔެއްގެ ވާގިވެރިކަމާއެކު ޤަޠަރު ސަރުކާރު ވައްޓާލުމަށްޓަކައި އިންޤިލާބެއް ގެންނަން އުޅުނު ކަމަށް ޤަޠަރުން ތުހުމަތުކުރިއެވެ. އެ ހާދިސާއާ ގުޅިގެން، އެ ޤަބީލާގެ އެތައް ސަތޭކަ ބަޔެއްގެ އަތުން ޤަޠަރުގެ ރަށްވެހިކަން ނިގުޅައިގަނެ، އެމީހުން ސަޢޫދިއްޔާގެ ބިންތަކަށް ފައްސާލެވުނެވެ. މިކަން ވެފައިވަނީ، ދެޤައުމުގެ ދެމެދުގައި ގުޅުން ގޯސްވެގެންދިޔަ މައްސަލައެއް ކަމުގައެވެ.\nޤަޠަރުގައި އިސްލާމިކް ސަމިޓް ބޭއްވުނެވެ. އެ ސަމިޓުގައި، އޭރުގެ ސަޢޫދީ ވަލީޢަހުދު އަލްއަމީރު ޢަބްދުﷲ ބްނު ޢަބްދުލްޢަޒީޒު ބައިވެރިވެވަޑައިގެންނެވިއެވެ. އެހެނަސް އޭރު ޤަޠަރުގައި އިސްރާއީލުގެ ވިޔަފާރިއާބެހޭ މަންދޫބަކު އުޅޭ ކަމަށް ވިދާޅުވެ، އެމަނިކުފާނު ވަނީ އެކަމާ ދެކޮޅަށް އިޙުތިޖާޖުކުރައްވައި، އެ ސަމިޓަށް ފުރަގަސްދެއްވައި، އެނބުރި ޤައުމަށް ވަޑައިގެންފައެވެ.\nސަޢޫދީ ސަރުކާރާ އިދިކޮޅު ސަޢޫދީ މީހަކަށް އަލްޖަޒީރާ ޓީވީ ޗެނަލުން މެހުމާންދާރީ އަދާކުރިއެވެ. އަދި އޭނާ ސަޢޫދީ ޝާހީ ޢާއިލާއަށް ފާޑުކިޔައި، އެ ޗެނަލްގައި ޚިޔާލުފާޅުކުރިއެވެ. އެކަމާވިދިގެން، ޤަޠަރުގައިވާ ސަޢޫދީ ސަފީރު، އަނބުރާ ޤައުމަށް ގެންދެވި، ދެ ޤައުމުގެ ދެމެދުގައި ގުޅުން ގޯސްވިއެވެ.\nއިނގިރޭސިވިލާތުގެ ލަންޑަނުގައި ނެރޭ ނޫހެއް ކަމަށްވާ "އައްޒަމާން" (الزمان) ނޫހާ ދެކޮޅަށް، ޤަޠަރުގެ ކުރީގެ އަމީރުގެ އަނބިކަނބަލުން، އަދި މިހާރުގެ އަމީރުގެ މަންމާފުޅު، އައްޝައިޚާ މޫޒާ ބިންތު ނާޞިރުލް މިސްނަދު (الشيخة موزا (موزة) بنت ناصر المسند) ހުށަހެޅުއްވި އަބުރުގެ މައްސަލައެއް އެކަމަނާ ކާމިޔާބުކުރެއްވިއެވެ. އެ ނޫހުން އެކަމަނާގެ މައްޗަށް ތުހުމަތުކޮށްފައިވަނީ، އެކަމަނާ އިސްރާއީލާ މުޢާމަލާތުކުރައްވާ ކަމަށެވެ. އެ ނޫހުގެ މައްޗަށް އެކަމަނާގެ ފަރާތްޕުޅު ހުށަހެޅުނު މައްސަލައިގެ ޝަރީޢަތުގައި އެކަމަނާގެ ވަކީލު ހާމަކުރި ލިޔެކިއުންތަކެއްގައި ވަނީ، ސަޢޫދިއްޔާގެ ޖާސޫސީ އިދާރާއިން އެ ނޫހަށް ފައިސާ ދީފައިވާ ކަމެވެ. އަދި އެ ވަކީލު ބުނި ގޮތުގައި، ސަޢޫދިއްޔާއިން އެ ނޫސް ހަދާފައިވަނީ، އައްޝައިޚާ މޫޒާއާއި، ޤަޠަރުގެ ވެރިކަންކުރާ ޢާއިލާގެ އަގުވައްޓާލުމަށްޓަކައި ބޭނުންކުރާ ވަސީލަތެއް ކަމުގައެވެ.\nޤަޠަރުގެ އަމީރު ޙަމަދު ބްނު އާލު ޘާނީގެ ވެރިކަން ވައްޓާލުމަށްޓަކައި އިންޤިލާބެއް ގެނައުމުގެ މަސައްކަތް ނާކާމިޔާބުވިއެވެ. އެފަހަރު ޤަޠަރުން ބުނެފައިވަނީ، އެއީ ސަޢޫދިއްޔާގެ އަޑީގައި އޮވެގެން، މުއްރާ ޤަބީލާގެ މީހުން މެދުވެރިކޮށް ގެންނަން އުޅުނު އިންޤިލާބެއް ކަމަށެވެ. އެހެންވެ، އެ ޤަބީލާގެ ފަސް ހާސް މީހުން ޤަޠަރުގެ ރަށްވެހިކަމުން މަޙުރޫމުކުރިއެވެ. އަދި އެ ޤަބީލާގެ މީހުން ދެފަހަރުމަތިން އިންޤިލާބު ގެންނަން އުޅެފައިވާ ކަމަށް ޤަޠަރު ސަރުކާރުން ބުންޏެވެ.\nޤަޠަރުގެ އަމީރާއި، ބޮޑުވަޒީރު، ސަޢޫދިއްޔާއަށް ކުއްލި ދަތުރުފުޅެއް ކުރެއްވިއެވެ. އެ ދަތުރުފުޅުގެ ސަބަބުން ދެ ޤައުމުގެ ގުޅުން ރަނގަޅުވިއެވެ. އަދި ޤަޠަރުގެ ވެރިރަށް ދައުޙާގައި، ގަލްފު ކޯޕަރޭޝަން ކައުންސިލް (مجلس التعاون الخليجي)، (GCC) ނުވަތަ ގަލްފުގެ އެކުވެރިކަމުގެ މަޖިލީހުން ބޭއްވި މަހާސިންތާއަށް ސަޢޫދީ ރަސްގެފާނު ވަޑައިގެންނެވިއެވެ.\nޤަޠަރުގެ އޭރުގެ ބޮޑުވަޒީރު އައްޝައިޚު ޙަމަދު ބްނު ޖާސިމު އާލު ޘާނީ (الشيخ حمد بن جاسم آل ثاني) ގެ އަރިހުން، ސަޢޫދީ ނޫހަކުން މަޢާފަށް އެދުނެވެ. އެއީ ލަންޑަނުގައި ނެރޭ ސަޢޫދީ ނޫހެއް ކަމަށްވާ "އައްޝަރުޤުލް އައުސަޠު" (الشرق الاوسط) އެވެ. އެ ނޫހުން މަޢާފަށް އެދުނީ، އެމަނިކުފާނު ސިއްރިޔާތުގައި އިސްރާއީލަށް ވަޑައިގެންނެވި ކަމަށް ބުނެ، އެ ނޫހުގައި ތިން މަޒުމޫނެއް ޝާއިޢުކޮށްފައިވާތީއެވެ.\nއިސްރާއީލުން ފަލަސްޠީނުގެ ޣައްޒާއާ ދެކޮޅަށް ކުރަމުންގެންދިޔަ ޢުދުވާނީ ހަނގުރާމައާބެހޭ ގޮތުން ޤަޠަރުގެ ވެރިރަށް ދައުޙާގައި ބޭއްވުނު ކުއްލި ޢަރަބި މަހާސިންތާއިން، ސަޢޫދިއްޔާއާއި ބައެއް އެހެން ޢަރަބި ޤައުމުތައް ވަކިވެ، އެ މަހާސިންތާއަށް ފުރަގަސްދިނެވެ.\nސަޢުދީ ރަސްގެފާނު ކިންގ ޢަބްދުﷲ ބްނު ޢަބްދުލްޢަޒީޒު (عبد الله بن عبد العزيز) ގެ އެދިވަޑައިގަތުމުގެ މަތިން، ޤަޠަރުގެ އަމީރު، ޤަޠަރު ޖަލުގައިވާ ސަޢޫދީ ރައްޔިތުންތަކަކަށް މަޢާފުދެއްވިއެވެ. އެމީހުން ޤަޠަރުގެ ޖަލަށް ލެވުނީ، 1996 ވަނަ އަހަރު ޤަޠަރުގެ ވެރިކަން ވައްޓާލުމަށްޓަކައި ގެންނަންއުޅުނު ނާކާމިޔާބު އިންޤިލާބުގައި ބައިވެރިވި ކަމުގެ ތުހުމަތުގައެވެ.\nމިޞްރުގައި އޮތް މުޙައްމަދު ޙުސްނީ މުބާރަކުގެ ސަރުކާރާ ދެކޮޅަށް މިޞްރުގެ ރައްޔިތުން މުޒާހަރާކުރަން ފެށިއެވެ. ޤަޠަރުން ޖެހުނީ މުޒާހަރާކުރާ ރައްޔިތުންގެ ކޮޅަށެވެ. ސަޢޫދިއްޔާއިން އޮތީ، މުޙައްމަދު ޙުސްނީ މުބާރަކުގެ ސަރުކާރާ އެއްކޮޅަށެވެ. އެދުވަސްވަރު ޤަޠަރުގެ އަލްޖަޒީރާ ޓީވީ ޗެނަލް ވެފައިވަނީ، މިޞްރުގައި މުޒާހަރާކުރާ ރައްޔިތުންނަށް ލިބުނު ވަރަށް ބޮޑު ބާރެއް ކަމުގައެވެ.\nޤަޠަރުގެ އޭރުގެ އަމީރު، އޭނާގެ ދަރިކަލުންނަށް ވެރިކަން ދޫކޮށްލެއްވުމުން، ދަރިކަލުން އަލްއަމީރު ތަމީމު ބްނު ޙަމަދު ވެރިކަމަށް އިސްވެވަޑައިގަތެވެ. އެދުވަސްވަރު އުންމީދުކުރެވެމުންދިޔައީ، ތަމީމުގެ ވެރިކަމުގައި ޤަޠަރުގެ ސިޔާސަތު ބަދަލުވެ، ސަޢޫދިއްޔާއާ ގުޅުން ރަނގަޅުވެގެންދާނެ ކަމަށެވެ. އަދި ޤަޠަރުގެ ކުރީގެ ސަރުކާރުތަކުގެ ޚާރިޖީ ސިޔާސަތާ ޚިލާފު، އާ ޚާރިޖީ ސިޔާސަތެއް ޤަޠަރުން ކުރިއަށް ގެންދާނެ ކަމަށެވެ.\nމިޞްރުގެ ޢަސްކަރިއްޔާއިން، މިޞްރުގެ ރައީސް މުޙައްމަދު މުރުސީގެ ވެރިކަން ވައްޓާލިއެވެ. އެ ހާދިސާއާ ވިދިގެން، މިޞްރުގެ އިޚުވާނުލް މުސްލިމީން ޖަމާޢަތުގެ އިސްވެރިން ޤަޠަރުގެ ވެރިރަށް ދައުޙާއަށް ދިޔައެވެ. އެދުވަސްވަރު ޤަޠަރުގެ ޒުވާން އަމީރު، ސަޢޫދިއްޔާއަށް ވަޑައިގެންނެވުމަށް ދަޢުވަތުދެވުނެވެ. އެމަނިކުފާނު ސަޢޫދިއްޔާއަށް ވަޑައިގެންނެވުމުން، ސަރަޙައްދީ މައްސަލަތަކުގައި ގަލްފުގެ އެކުވެރިކަމުގެ މަޖިލީހުގެ ޤައުމުތަކުގެ ސިޔާސަތާ އެއްގޮތް ސިޔާސަތެއް ގެންގުޅުއްވުމަށް އެންގެވުނެވެ. އަދި އެ މަޖިލީހުގައި ހިމެނޭ ޤައުމުތަކުގެ ދާޚިލީ ކަންކަމާ ބެހިވަޑައިނުގެންނެވުމަށް ވެސް އެންގެވުނެވެ.\nޤަޠަރުގައި ތިއްބެވި، ސަޢޫދިއްޔާއާއި، ބަޙުރައިނާއި، ޔޫއޭއީގެ ސަފީރުން، ނުވަ މަސްދުވަހުގެ މުއްދަތަށް އަނބުރާ އެޤައުމުތަކަށް ގެންދެވުނެވެ. އެއީ، ޤަޠަރުން އެ ޤައުމުތަކުގެ ދާޚިލީ ކަންކަމާބެހޭ ކަމަށް ތުހުމަތުކުރެވިގެންނެވެ. އެ ޤައުމުތަކުގެ ދާޚިލީ ކަންކަމާ ބެހުން ކަމަށް މާނަކޮށްފައިވަނީ، އައްޝައިޚު ޑރ. ޔޫސުފުލް ޤަރަޟާވީގެ ޚުޠުބާތަކެވެ. އަދި ޔޫއޭއީގެ ޖަމްޢިއްޔަތުލް އިޞްލާޙު (جمعية الاصلاح) ގެ މެންބަރުންނަށް ޤަޠަރުން މެހުމާންދާރީ އަދާކޮށްފައިވުމެވެ. އެ ޖަމްޢިއްޔާ ވަނީ ޔޫއޭއީގައި މަނާކޮށްފައެވެ. އެއީ، އިޚުވާނުލް މުސްލިމީން ޖަމާޢަތާ ގާތް ގުޅުމެއް އޮންނަ ޖަމްޢިއްޔާއެކެވެ.\nޤަޠަރުގައި ވެރިކަންކުރައްވާ ޢާއިލާގެ ބޭފުޅުންކޮޅެއް އެއްގަމު ކެޔޮޅުކަން ކުރެއްވުމަށްޓަކައި ވަޑައިގެންނެވި ދަތުރެއްގައި، އެ ބޭފުޅުންނަށް އޮޅިވަޑައިގެން ޢިރާޤުގެ ބިމުގެ ދެކުނު ސަރަޙައްދަށް ވަދެވަޑައިގެންނެވުނެވެ. އެ ބޭފުޅުން އެ ބިމުގައި ތިއްބަވަނިކޮށް ކިޑްނެޕްކުރެވުނެވެ. އެކަން ކުރިކަމަށް ތުހުމަތުކުރެވުނު ފަރާތަކީ، ޢިރާޤުގެ "ކަތާއިބު ޙިޒުބުﷲ" (كتائب حزب الله) އެވެ. އެއީ އީރާނާ ގާތް ގުޅުމެއް އޮންނަ ފަރާތެކެވެ.\nއެއްގަމު ކެޔޮޅުކަން ކުރައްވަން އުޅުއްވަނިކޮށް ކިޑްނެޕްކުރެވުނު ޤަޠަރުގައި ވެރިކަންކުރައްވާ ޢާއިލާގެ ބޭފުޅުން ސަލާމަތްކުރެވުނެވެ. އޭގެ ބަދަލުގައި، ސީރިއާގެ ސަރުކާރާ އިދިކޮޅު ޙަރަކާތުގެ އަތްދަށުގައި ހައްޔަރުވެފައިވާ ޙިޒުބުﷲ ގެ ހަނގުރާމަވެރިންތަކަކާއި، ޝީޢީންގެ ބަޔަކު ސަލާމަތްކުރުމާއި، އީރާނަށާއި، ޢިރާޤުގެ ހަތިޔާރުއެޅި ޖަމާޢަތްތަކަށާއި، ސީރިއާގެ ސަރުކާރާ އިދިކޮޅު ޙަރަކާތަށް އެތައް މިލިއަން ޑޮލަރެއް ޤަޠަރުން ދޭން ޖެހުނެވެ. އެކަމާވިދިގެން، ޤަޠަރުން ޓެރަރިސްޓު ޖަމާޢަތްތަކަށް އެހީތެރިވާ ކަމަށް، ސަޢޫދިއްޔާއާއި، ޔޫއޭއީއިން ތުހުމަތުކުރިއެވެ.\n2017 ޖޫން 5:\nސަޢޫދިއްޔާއާއި، ބަޙުރައިނާއި، ޔޫއޭއީއާއި، މިޞްރުން، ޤަޠަރާ ސިޔާސީ ގުޅުން ކަނޑާލިއެވެ. އަދި ޤަޠަރަށް ދަތިކުރުމުގެ ގޮތުން އެތައް ފިޔަވަޅުތަކެއް އެޅިއެވެ. މިކަން ހިނގާފައިވަނީ، ޤަޠަރަކީ ޓެރަރިޒަމަށް ވާގިވެރިވާ ޤައުމެއް ކަމަށް، އެމެރިކާގެ ރައީސް ޑޮނަލްޑް ޓްރަމްޕް ވިދާޅުވުމާ ގުޅިގެންނެވެ. ނަންގަނެވިދިޔަ ހަތަރު ޤައުމުން ޤަޠަރާ ގުޅުން ކަނޑާލުމުން އެ ޤައުމުތަކާ ތަބާވެ އިތުރު ޤައުމުތަކަކުން ވެސް ޤަޠަރާ ސިޔާސީ ގުޅުން ކަނޑާލިއެވެ. އެ ޤައުމުތަކުގެ ތެރޭގައި، ޔަމަނާއި، ލީބިޔާގެ އިރުމަތީ ސަރުކާރާއި، ދިވެހިރާއްޖެއާއި، ޖުޒުރުލްޤަމަރާއި، މޮރިޓޭނިއާ ހިމެނެއެވެ. ޤަޠަރާއެކު އޮންނަ ސިޔާސީ ގުޅުން ދަށްކުރި ޤައުމުތަކުގެ ތެރޭގައި ޖޯޑްންއާއި، ޖިބޯޓީ ހިމެނެއެވެ.\nތާރީޚު:6ޖޫން 2017\nމަޢުލޫމާތުގެ މައި މަޞްދަރު:\nއިތުރު މަޢުލޫމާތުގެ މަޞްދަރު:\nވިކިޕީޑިއާ (الأزمة الدبلوماسية مع قطر 2017)


ކުރިމިނަލް ކޯޓުގެ ނޫސް ބަޔާން | Criminal Court\n“އޯޑިއޯ އަދި ވީޑިއޯ ކޮންފަރެންސް ޝަރީޢަތްތައް ކުރިމިނަލް ކޯޓުން ސިއްރުކުރަން ނިންމައިފި “މި ސުރުޙީގެ ދަށުން” ހަވީރު އޮންލައިން” ގައި 05 ސެޕްޓެމްބަރު 2015 ގައި ޝާއިޢުކޮށްފައިވާ ޚަބަރުގައި ޙަޤީޤަތާ ޚިލާފު މަޢުލޫމާތު ލިޔެފައިވާތީ، އެކަން ފާހަގަކޮށް، 03 ސެޕްޓެމްބަރު 2015 ގައި ކުރިމިނަލް ކޯޓުން ޢާންމުކޮށްފައިވާ “އޯޑިއޯ ނުވަތަ އޯޑިއޯ ވީޑިއޯ މެދުވެރިކޮށް ކުށުގެ ތުހުމަތުގައި ހައްޔަރުކުރެވޭ މީހުންގެ ބަންދާ މެދުގައި ގޮތެއް ނިންމުމާއި، ޖިނާއީ މައްސަލަތަކުގެ ޝަރީޢަތް ހިންގުމުގައި ޢަމަލުކުރާނެ ގޮތުގެ އުޞޫލު” އާ ގުޅޭ ޞައްޙަ މަޢުލޫމާތު ތިރީގައި އެވަނީއެވެ.\nއޯޑިއޯ އަދި އޯޑިއޯ ވީޑިއޯ ކޮންފަރެންސް މެދުވެރިކޮށް ކުރިޔަށް ގެންދާ ޝަރީޢަތްތައް ކުރިމިނަލްކޯޓުން ސިއްރުކުރަން ނިންމާފައި ނުވާނެ.\n“އޯޑިއޯ ނުވަތަ އޯޑިއޯ ވީޑިއޯ މެދުވެރިކޮށް ކުށުގެ ތުހުމަތުގައި ހައްޔަރުކުރެވޭ މީހުންގެ ބަންދާ މެދުގައި ގޮތެއް ނިންމުމާއި، ޖިނާއީ މައްސަލަތަކުގެ ޝަރީޢަތް ހިންގުމުގައި ޢަމަލުކުރާނެ ގޮތުގެ އުޞޫލު” ގެ ދަށުން އޯޑިއޯ އަދި އޯޑިއޯ ވީޑިއޯ މެދުވެރިކޮށް ކުރިޔަށް ގެންދާ ޝަރީޢަތްތައް ކުރިމިނަލްކޯޓުން ސިއްރުކުރަން ނިންމާފައެއްނުވެއެވެ. ޖިނާއީ މައްސަލަތަކުގެ ޝަރީޢަތްތަކުގެ ތެރެއިން ސިއްރު މަޖިލީހެއްގެ ގޮތުގައި ބާއްވާ ޝަރީޢަތުގެ މަޖިލިސްތަކަކީ ޤާނޫނެއްގައި ނުވަތަ ޤަވާޢިދެއްގައި އެ ޝަރީޢަތުގެ މަޖިލީހެއް ސިއްރުކުރަންވާނޭ ކަމަށް ބަޔާންކޮށްފައިވާ ޝަރީޢަތުގެ މަޖިލިސްތަކެވެ. އެގޮތުން ބުނެވިދިޔަ އުޞޫލުގެ7ވަނަ މާއްދާގެ (ހ) ގައި ބުނެފައިވެއެވެ.\n“ޤާނޫނެއްގައި ނުވަތަ ގަވާއިދެއްގައި ވަކިގޮތަކަށް ބަޔާންކޮށްފައި ނުވާނަމަ، ނުވަތަ ކޯޓުން ވަކިގޮތަކަށް ކަނޑައަޅާފައިނުވާނަމަ، އޯޑިއޯ ނުވަތަ އޯޑިއޯ ވީޑިއޯ މެދުވެރިކޮށް ހިންގާ ޝަރީޢަތްތައް ކުރިއަށް ގެންދަންވާނީ ހުޅުވާލެވިފައިވާ ޝަރީޢަތުގެ މަޖިލީހެއްގައެވެ.”\nއޯޑިއޯ ނުވަތަ އޯޑިއޯ ވީޑިއޯ މެދުވެރިކޮށް ޝަރީޢަތް ހިންގޭނީ ހަތަރު ޙާލަތެއްގައެވެ. އެޙާލަތްތަކަކީ ޝަރީޢަތުގެ މަޖިލީހަށް ޙާޟިރުކުރަންޖެހޭ މީހާ ހުރި ރަށްނޫން އެހެން ރަށެއްގައި ޝަރީޢަތް ހިންގުމާއި، ކާކުކަން ނޭންގޭގޮތަށް ހެކިބަސްނެގުމާއި، އުމުރުން 18 އަހަރު ނުފުރޭ ކުޑަކުއްޖެއްގެ ހެކިބަސް ނެގުމާއި އަދި ދަޢުވާލިބޭ ފަރާތުގެ ޙާޟިރުގައި ހެކިބަސްދިނުމަށް ޢުޒުރުވެރިވާ ފަދަ ސަބަބެއް އޮތުމެވެ.\nއޯޑިއޯ ނުވަތަ އޯޑިއޯ ވީޑިއޯ މެދުވެރިކޮށް ޝަރީޢަތް ހިންގާނީ ހުޅުވާލެވިފައިވާ ޝަރީޢަތުގެ މަޖިލިހެއްގައި.\nޝަރީޢަތް ހިންގާ މަޖިލިސް ކުރިމިނަލް ކޯޓުގައި ހިނގަމުންދާއިރު އޯޑިއޯ ނުވަތަ އޯޑިއޯ ވީޑިއޯ މެދުވެރިކޮށް ގުޅާލެވިފައިވާ ކޯޓެއްގައި ނުވަތަ ކުރިމިނަލްކޯޓުން ކަނޑައަޅާ ތަނެއްގައި މިއުޞޫލުގެ6ވަނަ މާއްދާގައި ބަޔާންކޮށްފައިވާ4ޙާލަތުންކުރެ ޙާލަތެއްގައި ޝަރީޢަތް ހިންގޭނެއެވެ. ދަޢުވާ ލިބޭ ފަރާތާއެކު، ގުޅާލެވިފައިވާ ކޯޓު ނުވަތަ ކޯޓުން ކަނޑައަޅާ ތަނަކަށް ވަދެވޭނީ، ދަޢުވާ ލިބޭ ފަރާތާއި އޭނާގެ ވަކީލާއި ކޯޓުގެ އޮފިޝަލަކު ނުވަތަ ކޯޓުން ކަނޑައަޅާ ބަޔަކަށެވެ. “އޯޑިއޯ ނުވަތަ އޯޑިއޯ ވީޑިއޯ މެދުވެރިކޮށް ކުށުގެ ތުހުމަތުގައި ހައްޔަރުކުރެވޭ މީހުންގެ ބަންދާ މެދުގައި ގޮތެއް ނިންމުމާއި، ޖިނާއީ މައްސަލަތަކުގެ ޝަރީޢަތް ހިންގުމުގައި ޢަމަލުކުރާނެ ގޮތުގެ އުޞޫލު” ގެ7ވަނަ މާއްދާގެ (ށ) ގައި ބުނެފައިވަނީ،\n“… ގުޅާލެވިފައިވާ ކޯޓަކަށް ނުވަތަ ކޯޓުން ކަނޑައަޅާ ތަނަކަށް ޙާޟިރުކޮށް މައްސަލައިގެ އަޑުއެހުން ކުރިއަށް ގެންދާ ވަގުތު ދަޢުވާލިބޭ ފަރާތާއިއެކު ކޯޓުގެ އޮފިޝަލަކު ނުވަތަ ކޯޓުން ކަނޑައަޅާ ބަޔަކު ޙާޟިރުވެ ތިބެންވާނެއެވެ.”\nއަދި7ވަނަ މާއްދާގެ (ޅ) ގައި ބުނެފައިވަނީ “… މިއުޞޫލުގެ7ވަނަމާއްދާގެ (ށ) ގައި ބުނެފައިވާ ފަރާތްތަކާއި، ދަޢުވާލިބޭފަރާތުގެ ވަކީލު ފިޔަވައި އިތުރުބަޔަކަށް ނުވަދެވޭނެއެވެ.”\nމީގެ އިތުރުން، ކުރިމިނަލް ކޯޓުގައި ޝަރީޢަތް ހިންގާ މަޖިލިސް ހިނގަމުންދާނީ ހުޅުވާލެވިފައިވާ ޝަރީޢަތުގެ މަޖިލީހެއްގައިކަން މިއުޞޫލުގެ7ވަނަ މާއްދާގެ (ހ) އިން ދޭހަވެއެވެ.\nކޯޓުގެ ތަޞައްވުރު ގެއްލޭގޮތަށް ބައެއް މީޑިއާތަކުގައި ޚަބަރު ފަތުރަމުންދާތީ އެގޮތަށް އެކަންނުކުރުމަށް އިލްތިމާސްކުރަމެވެ.>>>>ނޫސް ބަޔާން\n21 ޛުލްޤަޢިދާ 1436\n05 ސެޕްޓެމްބަރު 2015


SAFF Championship ge title sponsor akah Ooredoo\nސާފް ޗެމްޕިއަންޝިޕުގެ ޓައިޓަލް ސްޕޮންސާއަކަށް އުރީދޫ\nއަންނަ މަހު ފަށާ ސާފް ޗެމްޕިއަންޝިޕްގެ ޓައިޓަލް ސްޕޮންސަރަކަށް އުރީދޫ މޯލްޑިވްސް ހަމަޖައްސައިފިއެވެ.\nއުރީދޫއިން ޓައިޓަލް ސްޕޮންސާކަން ނެގުމާއެކު މިފަހަރުގެ މުބާރާތް ކުރިއަށް ދާނީ “އުރީދޫ ސާފް ޗެމްޕިއަންޝިޕް” ގެ ނަމުގަ އެވެ.\nމިއަދު ބޭއްވި ރަސްމިއްޔާޓެއްގައި އެފްއޭއެމްގެ ފަރާތުން އެއްބަސްވުމުގައި ސޮއިކުރެއްވީ އެ އެސޯސިއޭޝަންގެ ރައީސް ބައްސާމް އަދީލް ޖަލީލެވެ. އުރީދޫގެ ފަރާތުން ސޮއިކުރެއްވީ ޗީފް ކޮމާޝަލް އޮފިސަރު ހުސެއިން ނިޔާޒް އެވެ.\nމި ރަސްމިއްޔާތުގައި ނިޔާޒު ވިދާޅުވީ ފުޓުބޯޅައަކީ ދިވެހިންގެ ލެޔާއި ގުޅިފައިވާ ކުޅިވަރެއް ކަމަށާއި އަދި އުރީދޫއާއިވެސް ވަރަށް ގާތް ކުޅިވަރެއް ކަމަށެވެ. އަދި މިއަހަރުގެ ސާފް ޗެމްޕިއަންޝިޕް ރާއްޖޭގައި ބާއްވަން ހަމަޖެހިފައިވުމަކީ ވަރަށް ފަޚުރުވެރިވާ ކަމެއް ކަމަށްވެސް ނިޔާޒު ވިދާޅުވިއެވެ.\n“ގައުމީ ފޯރީގައި ބައިވެރިވެ، ސާފް ޗެމްޕިއަންޝިޕްގެ ޓައިޓަލް ސްޕޮންސަރގެ ގޮތުގައި، ފޯރި އާއިއެކު ކުލަގަދަކޮށް މި މުބާރާތް ގެންދިޔުމަށް ކުރެވެން ހުރި ހުރިހާކަމެއް ކުރުމަށް އަޅުގަނޑުމެން މިތިބީ އަތުކުރި އޮޅާލައގެން.” ނިޔާޒު ވިދާޅުވިއެވެ.\nސާފް ޗެންޕިއަންޝިޕް ބާއްވަން ހަމަޖެހިފައިވަނީ އަންނަ މަހުގެ އެކަކުން ފެށިގެން އެމަހުގެ 16 ގެ ނިޔަލަށެވެ. މިއީ، އެހެން ގައުމަކާއި ބައިވެރިނުވެ، ހަމައެކަނި ރާއްޖޭގައި ސާފް ޗެންޕިއަންޝިޕް މުބާރާތް ބާއްވާ ފުރަތަމަ ފަހަރެވެ.


SunOnline: Usoolehge dhashun Male gai construction masakkai thah fashaifi\nއުސޫލެއްގެ ދަށުން މާލޭގައި ކޮންސްޓްރަކްޝަން މަސައްކަތްތައް ފަށައިފި\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން އެކުލަވާލާފައިވާ ގައިޑްލައިންގެ ދަށުން މާލޭ ގައި ކޮންސްޓްރަކްޝަން މަސައްކަތްތައް ފަށައިފިއެވެ.\nމާލޭ ސިޓީ ކައުންސިލުން ބުނީ ލޮކްޑައުން އާއި ގުޅިގެން ކޮންސްޓްރަކްޝަން މަސައްކަތްތައް މެދުކަނޑާލާފައި އޮތުމަށްފަހު، ކޮންސްޓްރަކްޝަން މަސައްކަތް ކުރުމަށް އެޗްޕީއޭ އިން އެކުލަވާލާފައިވާ ގައިޑްލައިން އާއި އެއްގޮތަށް އެ ކަައުންސިލުން އިން އެކުލަވާލާފައިވާ އުސޫލަށް ފެތޭ ތަންތަނުގައި މަސައްކަތް ފަށާފައިވާ ކަމަށެވެ.\nއެގޮތުން މަސައްކަތް ކުރުމަށް ނެރޭ މީހުންގެ އެކަށީގެންވާ ގައިދުރުމިން ބަހައްޓައިގެން މަސައްކަތް ކުރެވޭނެ އަދަދެއްގެ މީހުންނަށް ވާން ޖެހޭނެ ކަމަށާއި ކޮވިޑަށް ޕޮޒިޓިވް ވެފައި ހުރި މީހަކު ނުވަތަ ކޮންޓެކްޓަކު މަސައްކަތަށް ނެރެންވާނީ އައިސޮލޭޝަން ފުރިހަމަކުރުމަށްފަހު ކަމަށް އެ އުސޫލުގައި ވެއެވެ.\nމީގެ އިތުރުން ކޮވިޑްގެ އެއްވެސް އަލާމާތެއް ހުރި މީހަކު މަސައްކަތަށް ނުނެރުމާއި، މަސައްކަތު ގަޑީގައިވެސް އަދި އެހެން ގަޑިއެއްގައިވެސް މަސައްކަތް ކުރާތަން ނޫން އެހެންތަނަކަށް މަސައްކަތްކުރާ މީހުން ނުގެންދިޔުމަށްވެސް އުސޫލުގައި ވެއެވެ.\nމީގެ އިތުރުން މަސައްކަތުގައި އުޅޭއިރު ހެވީޑިއުޓީ މާސްކާއި އަންގި ބޭނުން ކުރުމާއި ގިނައިން އަތްދޮވުމަށް ބާރުއަޅައި މަސައްކަތުގެ މާހައުލުގައި އެކަމަށް ފަހިކޮށްދީފައި ހުންނަންވާނެ ކަމަށް އުސޫލުގައިވެއެވެ.\nއުސޫލުގައި ބުނެފައިވާގޮތުން ކުންފުނިތަކުގެ މުވައްޒަފުން މަސައްކަތަށް ނެރޭއިރު ކުންފުނީގެ ޔުނިފޯމު ލެއްވުމާއި މަސައްކަތް ކުރާ ސަރަހައްދަށް ގެންދާއިރު ހުންބެލުން، އަދި މުވައްޒަފުންގެ ރެކޯޑު ބަލަހައްޓަންވާނެ ކަމަށް ބުނެފައިވެއެވެ. ސިޓީ ކައުންސިލުން ބުނީ އުސޫލާ ހިލާފުވާނަމަ މަސައްކަތް ކުރުމަށް ދޫކުރާ ހުއްދަ ބާތިލު ކުރާނެ ކަމަށެވެ.\nއެ ކައުންސިލުން ބުނީ މިހާތަނަށް 11 ފަރާތަކަށް މި އުސޫލުގެ ދަށުން ކޮންސްޓްރަކްޝަން މަސައްކަތް ކުރުމަށް ހުއްދަ ދީފައިވާނެ ކަމަށާއި މަގު ބަންދު ކޮށްގެން މަސައްކަތް ކުރުމަށް ހަތަރު ހުއްދައެއް ދޫކޮށްފައިވާނެ ކަމަށެވެ.\nހުއްދަ ދޫކުުރުމުގައި ބަލާ ކަންތައްތަކުގެ ތެރޭގައި މަސައްކަތް ފަށާފައި ހުއްޓާލަން ޖެހުމުގެ ސަބަބުން އެތަނަކަށް އިތުރު ގެއްލުން ލިބިދާނެ ތަންތަނާއި ކައިރީ ހުންނަ ގޭގެއަށް ގެއްލުން ލިބިދާނެ ފަދަ ތަންތައް ހިމެނެއެވެ.\nރާއްޖެއިން ކޮވިޑަށް ޕޮޒިޓިވްވި މީހުންގެ އަދަދު 734 އަށް އަރާފައިވާއިރު އޭގެ ތެރޭގައި ގިނަ އަދަދެއްގެ ބިދޭސިން ހިމެނެއެވެ. ރާއްޖޭގައި މަސައްކަތްކުރާ ބިދޭސިންގެ ބޮޑު އިންސައްތައަކީ ކޮންސްޓްރަކްޝަން މަސައްކަތް ކުރާ މީހުންނެވެ.\nކޮންސްޓްރަކްޝަން ދާއިރާގެ އިމްޕޯޓު ދަށަށް، ލޯނު އިތުރު


އެފްއާރުޓީ އަދި މަންތަރަ ޖޫނިއާސް\nއިއްޔެ ހަވީރު ކުޅެވުނު މެޗްގައި ބައްދަކުރީ ގްރޫޕް ސީގައި ހިމެނޭ ފޭދޫ އެފްއާރުޓީއާއި ހުޅުދޫ މަންތަރަ ޖޫނިއާސްއެވެ. މިމެޗް2ލަނޑު0ލަނޑުން ކާމިޔާބުކުރީ އެފްއާރުޓިއެވެ.\nމި މެޗުގެ މޮޅު ކުޅުންތެރިއަކަށް ހޮވުނީ އެފްއާރުޓީގެ އަބްދުﷲ ސައީދެވެ.\nއިއްޔެގެ މިމެޗާއެކު އެފްއާރުޓީ މިމުބާރާތުގެ ގްރޫޕް ސްޓޭޖްގައި ކުޅެންޖެހޭ4މެޗް ކުޅެ ނިމުނުއިރު އެޓީމަށް ލިބިފައިވަނީ3ޕޮއިންޓެވެ. އިއްޔެގެ މެޗުން މޮޅުވުމުން ލިބުނި3ޕޮއިންޓާއެކުވެސް އެފްއާރުޓީ ވަނީ މުބާރާތުން ކަޓާފައެވެ. އިއްޔެމެޗުން ދެރަވި މަންތަރަ ޖޫނިއާސްއަށް ގްރޫޕް ސްޓޭޖްގައި ކުޅުނު4މެޗުން ލިބުނީ4ޕޮއިންޓެވެ. އެހެންކަމުން މަންތަރަ ޖޫނިއާސް ވެސް ވަނީ މުބާރާތުން ކަޓާފައެވެ.\nމިގްރޫޕުން3މެޗުން މޮޅުވެ9ޕޮއިންޓް ހޯދައިގެން އެއްވަނަ ޓީމްގެ ގޮތުގައި ސަންއޮފް ލޮންސް ކްއާޓާފައިނަލަށް ހޮވިފައިވާއިރު މިގްރޫޕުން2ވަނަ ޓީމްގެ ގޮތުގައި ކުއާޓާފައިނަލަށް ހޮވިފައިވަނީ ލޮތަރިއެވެ. ލޮތަރިއަށް3މެޗުން6ޕޮއިންޓް ލިބިފައިވާއިރު މިގްރޫޕްގެ ފަހުމެޗްގައި މިއަދު ހަވީރު ލޮތަރިއާއި ސަންއޮފް ލޮންސް ބައްދަލުކުރާ މެޗް އޮންނާނެއެވެ.\nކަޅަބެންޗާ އަދި ނޮރިންމަ އެފްސީ\nރޭ 8:30 ގައި ކުޅެވުނު މެޗްގައި ބައްދަކުރީ ގްރޫޕް ބީގައި ހިމެނޭ ފޭދޫ ކަޅަބެންޗާއާއި މީދޫ ނޮރިންމަ އެފްސީއެވެ. މިމެޗް2ލަނޑު0ލަނޑުން ކާމިޔާބުކުރީ ކަޅަބެންޗާއެވެ.\nމިމެޗްގެ މޮޅުކުޅުންތެރިއަކަށް ހޮވިފައިވަނީ ކަޅަބެންޗާއާއަށް ދެލަނޑު ކާމިޔާބުކޮށްދިން ހުސެން ޝާމިންއެވެ.\nމިމެޗުން ކަޅަބެންޗާ މޮޅުވުމުން އެޓީމަށް4މެޗުން5ޕޮއިންޓް ލިބުނު ކަމުގައިވިޔަސް ކަޅަބެންޗާވެސްވަނީ މުބާރާތުން ކަޓާފައެވެ . މިމެޗުން ދެރަވި ނޮރިންމަ ކުޅުނު4މެޗުންވެސް ބަލިވެ އެޓީމުވެސްވަނީ މުބާރާތުން ކަޓާފައެވެ.\nމިގްރޫޕުން4މެޗުން 8 ޕޮއިންޓް ލިބިގެން މަރަދޫ ގަބުރު ކުއާޓާފައިނަލަށް ހޮވިފައިވާއިރު މިގްރޫޕުން ކްއާޓާ ފައިނަލަށް ހޮވޭ ދެވަނަ ޓީމެއް އެގޭނީ މިރޭ 8:30 ގައި ކުޅެވޭ ހިތަދޫ އުސްގަޑާއި އެފްސީ އަފިރިން ބައްދަލުކުރާމެޗުގެ ނަތީޖާ ނިކުންނަ ގޮތަކުންނެވެ.\nމިމެޗު އެއްވަރުވެގެން ނިމިއްޖެނަމަ އުސްގަޑު ކްއާޓާފައިނަލަށް ހޮވޭނެއެވެ. އެފްސީ އަފިރިންނަށް ކްއާޓާރ ފައިނަލަށް ދެވެންއޮތީ މިމެޗުން މޮޅުވެގެންނެވެ.\nކްރައުސް އަދި ޒެފިޔާ\nރޭ 9:30 ގައި ކުޅެވުނު މެޗްގައި ބައްދަކުރީ ގްރޫޕް ޑީގައި ހިމެނޭ ހިތަދޫ ޒެފިއާ އާއި ފޭދޫ ކްރައުސްއެވެ.\nމިމެޗް4ލަނޑު 1 ލަނޑުން ކާމިޔާބުކުރީ ޒެފިޔާއެވެ.\nމިމެޗްގެ މޮޅުކުޅުންތެރިއަކަށް ހޮވިފައިވަނީ ޒެފިޔާގެ އަމީން އިބްރާހިމްއެވެ.\nމިމެޗުން ޒެފިޔާ މޮޅުވުމުން4މެޗުން އެޓީމަށް ލިބިފައިވަނީ5ޕޮއިންޓެވެ. މިމެޗުން ދެރަވި ކްރައުސްއަށް4މެޗުން2ޕޮއިންޓް ލިބިގެން އެޓީމުވަނީ މުބާރާތުން ކަޓާފައެވެ.\nމިގްރޫޕުން ހަބޭސް ކްއާޓާރފައިނަލަށް ހޮވިފައިވާއިރު މިގްރޫޕުން ކްއާޓާރ ފައިނަލަށް ހޮވޭ ދެވަނަ ޓީމެއް އެގޭނީ ހަބޭސްއާއި މަރަދޫ ޔުނައިޓެޑް ބައްދަލުކުރާމެޗަށް ފަހުއެވެ. މިމެޗް އެއްވަރުވެގެން ނިމިއްޖެނަމަ ކްއާޓާރ ފައިނަލަށް ހޮވޭނީ ހިތަދޫ ޒެފިޔާއެވެ. މިމެޗުން މަރަދޫ ޔުނައިޓެޑް މޮޅުވެއްޖެނަމަ ހަބޭސްއާއެކު މިގްރޫޕުން ކްއާޓާރ ފައިނަލަށް ހޮވޭނީ މަރަދޫ ޔުނައިޓެޑެވެ.


Vazeefaage Furusathu - Masakkathu (Hithadhoo Avashu Office)\nވަޒީފާގެ ފުރުސަތު - މަސައްކަތު (ހިތަދޫ އަވަށު އޮފީސް)\n12 އޮކްޓޯބަރ 20202weeks ago\nމަޤާމުގެ ގިންތި އާއި މުއްދަތު\nވަގުތީ (31 ޑިސެންބަރު 2020 ގެ ނިޔަލަށް)\nހިތަދޫ އަވަށު އޮފީސް ، ހިތަދޫ / އައްޑޫ\nސިޓީސްކެއަރ ގައި ގަސްއިންދާ ބެލެހެއްޓުމުގައި ކުރަންޖެހޭ އެންމެހާ މަސައްކަތް ކުރުން.\nގަސްތަކަށް ފެންދިނުމަށް ހެދިފައިވާ އުޞޫލާއި އެއްގޮތަށް ފެންދީ ގަސްބެލެހެއްޓުން.\nސުޕަވައިޒަރުގެ އިރުޝާދުގެ ދަށުން ތަނުގައި ހުރި ކޮށަންޖެހޭ ގަސްތައް ކޮށައި ބެލެހެއްޓުން.\nތަނުގައި ބޭނުންކުރުމަށް ހޯދިފައިވާ މެޝިނަރީސް އާއި އެހެނިހެން ސާމާނު ރައްކާތެރިކަމާއި އެކު ބެލެހެއްޓުން.\nސިޓީސްކެއަރ ގެ ސިޑިބަރިތަކާއި ސީޓިންތައް ފޮޅާ ސާފުކުރުމާއި ޕާކުތެރެ ސާފުކޮށް ބެލެހެއްޓުން.\nސިޓީސްކެއަރ ވަށައިގެން ހެދިފައިވާ ޕޭވްމަންޓުން ފެށިގެން ސިޓީސްކެއަރ ވީ ސަރަހައްދު ގައި ހެދޭ ވިނަނޮޅާ ސާފުކުރުން.\nސިޓީސްކެއަރ ބެލެހެއްޓުމުގައި ކުރަންޖެހޭ އެންމެހާ މަސައްކަތްތައް ސުޕަވައިޒަރުގެ އިރުޝާދުގެ ދަށުން ކުރުން.\nލިޔަންކިޔަން ދަތުމާއިއެކު ގިނަ ވަގުތު މަސައްކަތުގައި އުޅެވޭނެ މީހަކު ކަމުގައި ވުން.\nކޮންޓްރެކްޓް އުޞޫލުން ވަޒީފާއަށް އެދޭ ފޯމް (މި ފޯމު އައްޑޫސިޓީ ކައުންސިލްގެ އިދާރާގެ ކައުންޓަރުންނާއި، އައްޑޫސިޓީ ކައުންސިލްގެ އިދާރާގެ އަވަށު އޮފީސްތަކުގެ ކައުންޓަރުން ލިބެން ހުންނާނެއެވެ. އަދި މި އިދާރާގެ ވެބްސައިޓުން (adducity.gov.mv) މި ފޯމު ޑައުންލޯޑްވެސް ކުރެވޭނެއެވެ.)\nވަޒީފާއަށް އެދޭ ފަރާތުގެ ވަނަވަރު (ގުޅޭނެ ފޯން ނަންބަރާއި އީމެއިލް އެޑްރެސް ހިމެނޭގޮތަށް)\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، މުއްދަތު ހަމަނުވާ، ކާޑުގެ ދެފުށުގެ ލިޔުންތައް ފެންނަ، އަދި ލިޔެފައިވާ ލިޔުންތައް ކިޔަން އެނގޭފަދަ ކޮޕީއެއް.\nލިބިފައިވާ ތަޢުލީމީ ސެޓުފިކެޓުތަކުގެ ކޮޕީ\nވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނުތަކުގެ ސެޓުފިކެޓުތަކުގެ ކޮޕީ.\nމަސައްކަތުގެ ތަޖުރިބާގެ ލިޔުންތަކުގެ ކޮޕީ (ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތާއެކު)\nމަޤާމުގެ މަސައްކަތާއި ގުޅޭ ދާއިރާއަކުން ލިބިފައިވާ ތަޢުލީމާއި ތަމްރީން\nމަސައްކަތާއި ގުޅޭ ދާއިރާއެއްގައި މަސައްކަތް ކޮށްފައިވާ ނަމަ މަސައްކަތުގެ ތަޖުރިބާ\nމަސައްކަތުގެ ހުނަރާއި ޤާބިލްކަން\nގިނަވަގުތު އޮފީހުގައި މަސައްކަތްކުރެވޭނެ މީހެއްކަމުގައިވުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 އޮކްޓޯބަރ 21 ވާ ބުދަ ދުވަހު 14:00 ގެ ކުރިން، ހިތަދޫ އަވަށު އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nއިންޓަވިއު އޮންނާނެ ތަނާއި،މުއްދަތު:\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2020 އޮކްޓޯބަރ 25 އާއި 2020 ނޮވެމްބަރ5އާ ދެމެދު، ހިތަދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށަހަޅާ، ޝަރުތު ހަމަވާ ފަރާތްތަކުގެ ޢަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 10 ފަރާތް ޝޯޓްލިސްޓް ކުރެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6885753 ނަންބަރު ފޯނާއެވެ.\n25 ޞަފަރު 1442\n12 އޮކްޓޯބަރ 2020\nޕަބްލިޝް ކުރި ތާރީޚް: 12-10-2020\n5002 688 (960)+\nއޭޝިއަން އެކެޑެމީ އޮފް އެއިރޮނޮޓިކްސް


Naasthaa program huhtaalumaai eku konme dharivarakah kiru case eh\nހެނދުނު ނާސްތާ ޕްރޮގްރާމްގެ ތެރެއިން ކަންދޫ ސްކޫލް\nނާސްތާ ޕްރޮގްރާމް ހުއްޓާލުމާއި އެކު ކޮންމެ ދަރިވަރަކަށް ކިރު ކޭހެއް\n23 ޖޫން 2020 - 18:51:18\nސަރުކާރުގެ އެންމެ މުހިއްމު ވައުދުތަކުގެ ތެރޭގައި ހިމެނޭ، ދަރިވަރުންނަށް ހެދުނު ނާސްތާ ދިނުމުގެ ޕްރޮގްރާމް ހުއްޓާލުމާއި އެކު ސްކޫލްތަކުގައި ކިޔަވަމުންދާ ކޮންމެ ދަރިވަރަކަށް ކިރު ކޭހެއް ދިނުމަށް ނިންމާފިއެވެ.\nރިޔާސީ އިންތިހާބުގައި ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހް ވެވަޑައިގެންނެވި ވައުދެއް ކަމަށްވާ ދަރިވަރުންގެ ހެނދުނުގެ ނާސްތާ ދިނުމުގެ ޕްރޮގްރާމަށް ގެނެސްފައިވާ ކިރު ޕެކެޓްތައް ބަހަން ނިންމާފައި ވާކަމަށާއި ސްކޫލްތައް ހުޅުވޭއިރު ސްކޫލްތަކުގައި ނާސްތާ ނުދޭނެކަމަށް އެޑިއުކޭޝަން މިނިސްޓްރީ އިން ބުނެފިއެވެ. އަދި ދަރިވަރުން ގެއިން އަންނަ އިރު ރަނގަޅަށް ސައި ބޮއިގެން އައުމަށް މިނިސްޓްރީން އިލްތިމާސްކޮށްފައި ވެއެވެ.\nއެގޮތުން މާލެ އާއި އަތޮޅު ތެރޭގެ ބައެއް ސްކޫލުތަކުން މިހާރު ވަނީ ކިރު ޕެކެޓުތަކާއި ހަވާލުވާން ބެލެނިވެރިންނަށް އަންގައިފަ އެވެ. ބެލެނިވެރިންނަށް ފޮނުވި ލިއުމެއްގައި ވަނީ ކުރިއަށް އޮތް ދެ ދުވަހުގެ ހެނދުނު 10:00 އިން 12:00 އަށް ދަރިވަރުންނަށް ކިރު ޕެކެޓު ދޫކުރަން ހަމަޖައްސާފައިވާ ކަމަށެވެ. އަދި ކޮންމެ ދަރިވަރަކަށް 30 ޕެކެޓް ދޫކުރާނެ ކަމަށާއި އެ އެއްޗެހި ބަލައި ދާއިރު ކޮތަޅެއް ނުވަތަ ދަބަހެއް ހިފައިގެން ދިއުމަށް އެދިފައިވެ އެވެ.\nކޮވިޑް-19 ގެ ސިއްހީ ކުއްލި ނުރައްކަލުގެ ހާލަތާއި އެކު ސްކޫލުތައް ބަންދުކުރެވިފައި ވީނަމަވެސް އަންނަ މަހުގެ އެއްވަނަ ދުވަހުގައި އަލުން ސްކޫލުތައް ހުޅުވާލަން އެޑިއުކޭޝަން މިިނިސްޓްރީ އިން ވަނީ ނިންމައިފަ އެވެ. އަދި ސްކޫލްތައް ހުޅުވިގެން ދާނީ "ނިއު ނޯމަލް" ގެ އުސޫލާއި އެކުގައި ކަމަށްވެސް މިނިސްޓްރީން ބުނެފައި ވެއެވެ.\nއެޑިޔުކޭޝަން މިނިސްޓަރުއެޑިއުކޭޝަން މިނިސްޓްރީ\nއެއް ސްކޫލެއްގައި ޕްރިންސިޕަލްކަން ކުރެވޭނީ އަށް އަހަރު\nއިތުރު ދެ ގްރޭޑަކަށް ކިޔަވައިދޭން ފަށަނީ\nސްކޫލުތަކުގައި ކުރިއަށް ގެންދާ ނާސްތާ ޕްރޮގްރާމު މެދުކަނޑާލަނީ\nރަށްފަޅު ހުރާގައި ހަމަނުޖެހުމެއް، ފުލުހުން ހަރަކާތްތެރިވަނީ\nބޮޑީބިލްޑިން އެސޯސިއޭޝަންގެ މެންބަރު ކަމަށް ހުޅުވާލައިފި\nބާ ކައުންސިލުގެ އޮފީސް ހިންގާނެ ޢިމާރާތެއް ހޯދަނީ\nޔާމީނަށް ކުރާ އަނިޔާއާ ދެކޮޅަށް އިދިކޮޅުން ކަނޑުމައްޗަށް


تَدْوِيْنُ السُّنَّةِ النَّبَوِيَّةِ –9– (ފުރަތަމަ ބާބު) – DhiSalafiyyah\nއިސްލާމްދީނުގައި ސުންނަތަށް ދެއްވާފައިވާ މަޤާމާއި ސަލަފުންގެ ބޭކަލުން އެއަށް ދެއްވި އަހައްމިއްޔަތު\nޙުކުމްތައް ޘާބިތުކުރުމުގައި ކީރިތި ޤުރުއާނާއި ނަބިއްޔާ صلى الله عليه وسلم ގެ ސުންނަތް ހަމަހަމަކުރުން \nތަމްހީދުގައި އިސްވެ ބަޔާންކޮށްފައިވާނޭ ފަދައިން، ސުންނަތުގެ މާނައަކީ: ނަބިއްޔާ صلى الله عليه وسلم ގެ އަރިހުން ވާރިދުވެގެން އައިސްފައިވާ އެންމެހާ ބަސްފުޅުތަކާއި ޢަމަލުފުޅުތަކާއި (ކަމެއް ހިނގުމުން) އިޤްރާރުވެވަޑައިގެންނެވި ކަންތައްތަކެވެ.\nމިމާނައަށް ރިޢާއަތްކުރާނަމަ ސުންނަތަކީ ނަބިއްޔާ صلى الله عليه وسلم ގެ މައްޗަށް ބާވައިލެއްވުނު ވަޙީގެ ދެބާވަތުންކުރެ އެއްބާވަތެވެ. ޤުރުއާނާއި ސުންނަތުގެ ޞަރީޙަ ނައްޞުތަކާއި ސަލަފުންގެ އިޖްމާޢުން މިކަން އެނގިގެން ދެއެވެ. އޭގެ ދެވަނަ ބާވަތަކީ ޢާލަމްތަކުގެ ވެރިރައްބުގެ ޙަޟްރަތުން ބާވައިލެއްވި އެއިލާހުގެ ކަލާމްފުޅުކަމުގައިވާ ކީރިތި ޤުރުއާނެވެ. އެކަލާމްފުޅު ފެށިގެންއައީ އެއިލާހުގެ ޙަޟްރަތުންނެވެ. އަދި އަލުން އިޢާދަވާހުށީވެސް އެއިލާހުގެ ޙަޟްރަތަށެވެ. އެކަލާމްފުޅަކީ މަޚްލޫޤެއް ނޫނެވެ.\nوَمَا يَنطِقُ عَنِ الْهَوَىٰ ﴿٣﴾ إِنْ هُوَ إِلَّا وَحْيٌ يُوحَىٰ ﴿٤﴾ [سورة النجم]\nމާނައީ: “އަދި އެކަލޭގެފާނު އަމިއްލަ އެދުންފުޅަކަށް ވާހަކަފުޅެއް ނުމެދައްކަވާމެއެވެ. އެއީ އެކަލޭގެފާނަށް އިއްވަވާ ވަޙީއެއްކަމުގައި ނޫނީ ނުވެތެވެ.”\nوَأَنزَلْنَا إِلَيْكَ الذِّكْرَ لِتُبَيِّنَ لِلنَّاسِ مَا نُزِّلَ إِلَيْهِمْ وَلَعَلَّهُمْ يَتَفَكَّرُونَ ﴿٤٤﴾ [سورة النحل]\nوَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُوا ۚوَاتَّقُوا اللَّـهَ ۖ إِنَّ اللَّـهَ شَدِيدُ الْعِقَابِ ﴿٧﴾ [سورة الحشر]\nމާނައީ: “އަދި ރަސޫލާ ތިޔަބައިމީހުންނަށް ގެނެސްދެއްވި ކޮންމެ އެއްޗެއްގައި، ފަހެ، ތިޔަބައިމީހުން ހިފާށެވެ! އަދި އެކަލޭގެފާނު ތިޔަބައިމީހުންނަށް ނަހީކުރެއްވި ކޮންމެ ކަމަކުން، ފަހެ، ތިޔަބައިމީހުން ދުރުވެގަންނާށެވެ! އަދި ތިޔަބައިމީހުން ﷲ އަށް ތަޤުވާވެރިވާށެވެ! ހަމަކަށަވަރުން، ﷲ އީ، ޢުޤޫބާތް ގަދަފަދަވެގެންވާ އިލާހެވެ.”\nقُلْ إِن كُنتُمْ تُحِبُّونَ اللَّـهَ فَاتَّبِعُونِي يُحْبِبْكُمُ اللَّـهُ وَيَغْفِرْ لَكُمْ ذُنُوبَكُمْ ۗ وَاللَّـهُ غَفُورٌ رَّحِيمٌ ﴿٣١﴾ [سورة آل عمران]\nމާނައީ: “ކަލޭގެފާނު ވިދާޅުވާށެވެ! ތިޔަބައިމީހުން، ﷲ އަށް ލޯބިވާކަމުގައި ވަނީނަމަ، ފަހެ، ތިޔަބައިމީހުން، ތިމަންކަލޭގެފާނަށް ތަބަޢަވާށެވެ! އޭރުން، ﷲ ތިޔަބައިމީހުންދެކެ ލޯބިވެވޮޑިގެންވާނެތެވެ. އަދި، ތިޔަބައިމީހުންނަށްޓަކައި، ތިޔަބައިމީހުންގެ ފާފަތައް ފުއްސަވައިދެއްވާނެތެވެ. ﷲއީ، ގިނަގިނައިން ފާފަފުއްސަވާ، ރަޙީމްވަންތަ އިލާހެވެ.”\nفَلَا وَرَبِّكَ لَا يُؤْمِنُونَ حَتَّىٰ يُحَكِّمُوكَ فِيمَا شَجَرَ بَيْنَهُمْ ثُمَّ لَا يَجِدُوا فِي أَنفُسِهِمْ حَرَجًا مِّمَّا قَضَيْتَ وَيُسَلِّمُوا تَسْلِيمًا﴿٦٥﴾ [سورة النساء]\nމާނައީ: “އެހެންނަކުން ނޫނެވެ! ފަހެ، ކަލޭގެފާނުގެ ވެރިރައްބު ގަންދެއްވައި ވަޙީ ކުރައްވަމެވެ. އެއުރެންގެ މެދުގައި އުފެދިފައިވާ ދެކޮޅުވެރިކަމުގައި، ކަލޭގެފާނު ޙުކުމްވެރި ކޮށްފުމަށް ދާނދެން، އެއުރެން އީމާނެއް ނުވާނެތެވެ. އެހިނދު، ކަލޭގެފާނު ނިޔާކުރެއްވި ގޮތާމެދު އެއުރެންގެ ހިތްތަކުގައި، ދަތިކަމެއް ވާކަމުގައި އެއުރެން ނުދެކޭނެތެވެ. އަދި އެއުރެން (އެ ނިޔާއަށް) ފުރިހަމަވެގެންވާ ކިޔަމަންވުމަކުން ކިޔަމަންވާނެތެވެ.”\nفَلْيَحْذَرِ الَّذِينَ يُخَالِفُونَ عَنْ أَمْرِهِ أَن تُصِيبَهُمْ فِتْنَةٌ أَوْ يُصِيبَهُمْ عَذَابٌ أَلِيمٌ ﴿٦٣﴾ [سورة النور]\nމާނައީ: “ފަހެ، އެކަލާނގެ އަމުރުފުޅާ ޚިލާފުވާމީހުންނަށް ބަލާއެއް ނުވަތަ ވޭންދެނިވި عذاب ޢަޛާބެއް ޖެހިދާނެކަމަށް، އެއުރެން ބިރުވެތިވާހުށިކަމެވެ!”\n މި ސުރުޚީ ނަގާފައިވާނީ ޚަޠީބުލް ބަޣްދާދީގެ ފޮތެއްކަމުގައިވާ (الكفاية) ގެ 39ވަނަ ޞަފްޙާގައި ލިޔުއްވާފައިވާ ޞުރުޚީއަކުންނެވެ. އެކަލޭގެފާނު މިއިން އިޝާރާތްކުރައްވަނީ ޤުރުއާނާއި ސުންނަތަކީ ބައެއް ހަމަތަކުން ބަލާއިރު އެއްގޮތް، އަދި ޙުކުމްތައް ޘާބިތުކުރުމުގައި އެއް ދަރަޖައެއްގައިވާ ދެ އެއްޗެއްކަމެވެ. بحوث في السنة المشرفة އޭ ކިޔުނު ފޮތުގައި د. عبد الغني الخالق ވިދާޅުވިއެވެ. ” ޝަރުޢީ ޙުކުމްތައް ޘާބިތުކުރުމުގައި ޤުރުއާނާއި ސުންނަތްވަނީ އެއް ދަރަޖައެއްގައެވެ. އެކަން ބަޔާންކޮށްދިނުމުގެ ގޮތުން ދަންނަވާނީ: ސުންނަތުގެ މައްޗަށް ޤުރުއާނަށް މާތްކަމާއި ޚާއްޞަކަން ދެއްވިގެންވާކަމީ ޚިލާފެއްނެތި ރަނގަޅަށް އެނގެން އޮތްކަމެކެވެ. އެހެނީ ޤުރުއާނުގެ ލަފްޒުތައް ބާވައިލެއްވުނީ ﷲ ގެ ޙަޟްރަތުންނެވެ. އަދި އެ ތިލާވަތުކުރުން ޘަވާބުލިބެއެވެ. ހަމައެއާއެކު އެއީ އިންސާނުންނަށް އެފަދަ ބަސްފުޅެއް ގެނެސްގަތުމުގެ ކުޅަދާނަކަން ލިބިފައިނުވާ ބަސްފުޅެކެވެ. އެހަމައިން ބަލާއިރު އެއާ ސުންނަތާ ޚިލާފެވެ. މާތްކަމުގައި ތަފާތުވިޔަސް ޙުއްޖަތުގެ ގޮތުން ޤުރުއާނާ ސުންނަތް ފަރަޤުނުކުރެވޭނެއެވެ. މިދެވަޙީ އެއްތަންވުމުން ހަމައެކަނި ޤުރުއާނަށް ޢަމަލުކޮށް ސުންނަތް ދޫކޮށެއް ނުލެވޭނެއެވެ. އޭގެ ސަބަބަކީ ޤުރުއާން ޙުއްޖަތަކަށްވަނީ ﷲގެ ޙަޟްރަތުން އައިސްފައިވާތީއެވެ. ސުންނަތްވެސް ހަމައެފަދައެވެ. ފަހެ އެހެންކަމުން ޤުރުއާނަށްވުރެ ސުންނަތް އަހައްމިއްޔަތު ކުޑަކުރުމަށް ބުނެވޭކަށް ނެތެވެ.” ޝައިޚުގެ ބަސްފުޅު ނިމުނީ\nދެން އެއަށްފަހު ޤުރުއާނަށްވުރެ ސުންނަތް (ހުތްޖަތެއްގެ ގޮތުގައި) ފަސްވެގެންވާކަމަށް ބުނާމީހުން އުފައްދާފައިވާ ޝުބުހަތަކަށް ރައްދުދެއްވިއެވެ.\nއެކަމުގެ ތަފްޞީލަކަށް بحوث في السنة المشرفة ގެ 25-30ވަނަ ޞަފްޙާ ބައްލަވާށެވެ. އަދި މި ފަޞްލުގައި އައިސްފައިވާ ސަލަފުންގެ ބޭކަލުންގެ ބަސްފުޅުތައްވެސްމެއެވެ.


Sarri aa medhu Juventus in umeedhu kan'daalanee? | Mihaaru\nސާރީއާ މެދު ޔުވެންޓަސް އިން އުއްމީދު ކަނޑާލަނީ؟\n11 ފެބުރުއަރީ 2020 - 11:00 1 comment\nޓިއުރިން (ފެބްރުއަރީ 11) – އިޓަލީގެ ޗެމްޕިއަން ޔުވެންޓަސް އިން ކޯޗު މައުރީޒިއޯ ސާރީ ވަކިކޮށް ކުރީގެ ކޯޗު މަސިމިލިއާނޯ އެލެގްރީ އަލުން ގެންނަން އުޅޭ ކަމަށާއި ނުވަތަ އަންނަ ސީޒަނުގައި މެންޗެސްޓާ ސިޓީގެ ޕެޕް ގާޑިއޯލާ ގެންނަން ވިސްނާ ކަމަށް މީޑިއާ ރިޕޯޓްތައް ބުނެފި އެވެ.\nޔުވެންޓަސް އަށް މިދިޔަ ހަތަރު ސީޒަނުގައި އިޓާލިއަން ލީގު ކާމިޔާބުކޮށްދިން އެލެގްރީ މިދިޔަ ސީޒަނަށް ފަހު ދޫކޮށްލީ އެ ކްލަބުން އާ ތަޖުރިބާއެއް ކުރަން ބޭނުންވާތީވެ އެވެ. ސާރީ އަކީ ތަށީގެ ގޮތުން ކާމިޔާބު ކޯޗެއް ނޫން ނަމަވެސް އޭނާ އަކީ ރީތި ސްޓައިލަކަށް ކުޅުވާ ކޯޗެކެވެ. އެހެންވެ ޔުވެންޓަސްގައި އޮތް ވަރުގަދަ ސްކޮޑާ އެކު ސާރީ މުޅިން ތަފާތު ފެންވަރަކަށް ޔުވެންޓަސް ގެންދާނެ ކަމަށް ބެލެވުނެވެ.\nއެކަމަކު އެ ޓީމަށް މި ސީޒަނުގައި، ކުރިން ކުރި ވަރަށް ޑޮމިނޭޓެއް ނުކުރެވެ އެވެ. މި ވަގުތު އޮތީ ވެސް، އެއް ވަނައިގައި އޮތް އިންޓަ މިލާނާ އެއްވަރަށް ޕޮއިންޓް ހޯދި ނަމަވެސް ލަނޑުގެ ތަފާތުން ލީގުގެ ދެ ވަނައިގަ އެވެ. އަދި ތިން ވަނައިގައި އޮތް ލާޒިއޯއާ ދެމެދު ވެސް އޮތީ އެންމެ ޕޮއިންޓެއްގެ ފަރަގެކެވެ. އެކަން އެހެންވީ މި ހަފުތާގައި ކުޅުނު މެޗުން ހެލަސް ވެރޯނާ އަތުން 2-1 އިން ބަލިވުމުންނެވެ.\nރިޕޯޓްތައް ބުނާ ގޮތުގައި ޔުވެންޓަސްގެ ބައެއް ބޯޑް މެމްބަރުން ބޭނުންވަނީ ސާރީ ވަކިކޮށް އެލެގްރީ އަލުން ގެންނާށެވެ. އެލެގްރީ އަށް ވަރަށް ގިނަ އޮފާތަކެއް ލިބިފައިވީ ނަމަވެސް މިވަގުތު ހުހަށް ހުރުމުން އޭނާ ގެނައުމަކީ ޔުވެންޓަސް އަށް އެހާ އުނދަގޫ ކަމަކަށް ވާނެ ކަމަކަށް ނުބެލެވެ އެވެ. އަނެއްކޮޅުން އޭނާ އަދިވެސް ހުރީ ޔުވެންޓަސްގެ ކޮންޓްރެކްޓުގަ އެވެ.\nއެހެން ރިޕޯޓްތައް ބުނާ ގޮތުގައި މި ސީޒަން ނިމެންދެން ސާރީ ބެހެއްޓުމަށް ފަހު ޔުވެންޓަސް އިން ބޭނުންވަނީ ސިޓީގެ ކޯޗު ގާޑިއޯލާ އަންނަ ސީޒަނުގައި ގެންނާށެވެ. ގާޑިއޯލާ އަށް މި ސީޒަނުގައި ސިޓީއާ އެކު މާ ރަނގަޅު ކާމިޔާބެއް ހޯދުމުގެ ފުރުސަތު ނެތުމާ އެކު އޭނާ ސީޒަން ނިމުމުން ވަކިވާނެ ކަމަށް ބެލެވެ އެވެ. އެހެންވެ އޭނާ ހޯދުމަށް ޔުވެންޓަސް އަށް ފުރުސަތު އޮންނާނެ އެވެ.\nޔުވެންޓަސްގެ އެންމެ ބޮޑު އަމާޒަކީ 1996 ގެ ފަހުން އަތްލެވިފައިނުވާ ތަށްޓެއް ކަމަށްވާ ޗެމްޕިއަންސް ލީގު ހޯދުމެވެ. އެލެގްރީއާ އެކު ވެސް ދެ ފައިނަލުން ވަނީ ބަލިވެފަ އެވެ. ކްރިސްޓިއާނޯ ރޮނާލްޑޯ ގެނައީ ވެސް އެކަމަށެވެ. އެހެންވެ އެ މުބާރާތް ބާސެލޯނާއާ އެކު ދެ ފަހަރު ކާމިޔާބުކޮށްފައިވާ ގާޑިއޯލާ ގެނައުމަކީ އެކަމަށް ފުރުސަތު ފަހިވާނެ ސަބަބެކެވެ.\nއިތުރު ލިޔުންތައް އިޓާލިއަން ލީގު ޔުވެންޓަސް


ކުދިން ހޯދުމުން ކައިވެންޏަށް އަސަރެއް ކުރޭތަ ؟ | ދެމަފިރިން | ޢާއިލާ\nBack ކަވާސާ ޢާއިލާ ޢާއިލާގެ ބައިތައް ދެމަފިރިން ކުދިން ހޯދުމުން ކައިވެންޏަށް އަސަރެއް ކުރޭތަ ؟\n14 ނޮވެމްބަރު 2004\nބައެއްފަހަރު ދެމަފިރިންނަށް ކުއްޖަކުލިބެނީ ކުއްޖަކަށް ބޭނުންވެފައި ތިއްބައެއް ނޫނެވެ. އިންތިޒާރު ކުރެވިފައިނެތް މެހެމާނެއް ގެއަށްއައުމުން ދެމަފިރިންގެ ޒަވާޖީ ހަޔާތް ގަޑުބަޑުވެއެވެ. ނަމަވެސް އެކަމަށް ތައްޔާރުވެގެން ތިއްބައި ކުދިން ލިބުނަސް، މިކަމުގެ ރަނގަޅު ނުވަތަ ނުބައި އަސަރުތަކެއް ކައްވެންޏަށް ކުރާކަމަކީ އެގި ފާޅު ކަމެކެވެ. ކުދިން ލިބުމުން ދެ މީހުންގެ ޒިންމާބޮޑުވެ، ފިރިމީހާ އަނބިމީހާއަށް ދޭންޖެހޭ ގިނަ ހައްޤުތަކަކަށް ފަރުވާ ކުޑަ ކޮށްލައެވެ. ކުރިން އޭނާގެ ހުރި ޗާލު ކަމާއި ފަރިކަން\nގެއްލުމުގެ ސަބަބުން، މޫނު އަނެއްފަރާތަށް އަނބުރާލައެވެ. ކައިވެންޏަކީ ހަމައެކަނި ރީތި އަންހެނެކޭ މިފަދަ މީހުންނަށް ހީވާކަހަލައެވެ.\nއަނެއް ކޮޅުން ބައެއް އަންހެނުންނަށްވެސް ހީވަނީ ކައިވެންޏަކީ ހަމައެކަނި ކުއްޖެއް ހޯދައިގެން، ގައިގައި ދުވާ ކިރުވަހުން ކައިރިނުވެވޭފަދަ ދަރަޖައެއްގައި ހުރުމެވެ. ނުވަތަ މި މީހުންނަށް ތިބެވެނީ މިހެންނެވެ. ދެމަފިރިންގެ ދެމެދުގައި ޖެހޭ މައްސަލަތަކުގެ ފަހަތުގައި ކޮންމެފަހަރަކު، ކާއެއްޗެހީގެ ލޮނު މަޑުވުން، ފިރިމީހާ މަސައްކަތްކޮށްފައި އަންނަލެއް ލަސްވުން، ވާކަށް ނުޖެހެއެވެ. ކުއްޖަކު ލިބުމުން ޖެހޭ މައްސަލަތަކާއި، ކުއްޖާ ތަރުބިއްޔަތު ކުރުމުގައި އުފެދޭ ޚިޔާލު ތަފާތުވުންތަކުގެ ސަބަބުންވެސް ޒަވާޖީ ހަޔާތް ހަލަބޮލިވެއެވެ. ކުދިން ލިބުމުން ކައިވެންޏަށް ކުރަނީ ރަނގަޅު އަސަރުތޯ ބަލަން ލޭޑީޒް ހޯމް ޖާނަލް އިން އަންހެނުންގެ ޚިޔާލު ހުންނަގޮތް ދެނެގަންނަން ސާވޭ އެއް ކުރިއެވެ. ތިރީގައިމިވަނީ މި ސާވޭގެ ނަތީޖާ ދެއްކި ގޮތެވެ.\nކުދިންލިބުން ކައިވެންޏަށް ކުރީ ކޮންކަހަލަ އަސަރެއްތަ ؟\n"ކުދިން ލިބުމުން އަހަރެމެންގެ ގުޅުން ވީ، އިހުނަށްވުރެ ވަރުގަދަ" 35% މީހުންބުނެފައިވެއެވެ. "ފުރަތަމަ ކޮޅު ކޮންމެވެސް ވަރެއްގެ ކިލަނބުކަމެއް އަހަރެމެންގެ ގުޅުމަށް އައި ، ނަމަވެސް ފަހުން އެކަން ރަނގަޅުވެއްޖެ" 33% މީހުން ބުނިއިރު ، ދެމަފިރިން ވީ އަރައިރުންތަކުގެ އެންމެ ބޮޑު ސަބަބަކީ ދަރިންކަމަށާއި ނަމަވެސް އަދިވެސް އެކުގައި އުޅޭކަމަށް 19% މީހުން ބުންޏެވެ. ކުދިންނާއި ގުޅުންހުރި މައްސަލަތަކުގައި ވެވޭ ޚިލާފުތަކުގެ ސަބަބުން ވަރިފަށާއި ހަމައަށް ނުދިޔައީ ކިރިޔާކަމަށް ބުނީ، ސާވޭ ކުރެވުނު މީހުންގެ 13% މީހުންނެވެ.\nއަނެއް ކޮޅުން ބަލާއިރު 52% މީހުން ދެކޭ ގޮތުގައި ދަރިން ލިބުމުން ދެމަފރިންގެ ދެމެދުގައި އޮންނަ ލޯބިކުރުމާއި، ޖިންސީ ކަންތައްތަކަށް ނޭދެވޭ އަސަރުތަކެއް ކުރެއެވެ. ޢުމުރުން 30 އާއި 32 އަހަރާއި ދެމެދުގެ މީހުންގެ ތެރެއިން މިގޮތަށް ދެކޭ މީހުންގެ ޢަދަދު 58% އަށް އަރައެވެ.\nތިމަންނަ، ހުރިހާ އަޅާލުމަކާއި ފަރުވާލެއް ހަމައެކަނި ދަރިންނަށް ދިނުމުގެ ސަބަބުން، އަޅާލުން ނުލިބޭކަމަށް ކޮންމެވެސް ވަރަކަށް ފިރިމީހާއަށް ހީވާކަމަށް ބުނެފައިވަނީ 34% އެވެ. އާއްމުކޮށް އެހެން ހީވާކަމަށް ބުނެފައިވަނީ 14% މީހުންނެވެ. 52% މީހުން ބުނީ ފިރިމީހާ މިފަދަ ގޮތަކަށް ނުދެކޭކަމަށެވެ.\nއެންމެ ބޮޑަށް ޚިޔާލުތަފާތު އުފެދެނީ ކޮންކަމެއްގައިތަ؟\n49% މީހުން ބުނެފައިވަނީ އެންމެ ބޮޑަށް ދެމަފިރިން ޚިޔާލު ތަފާތުވަނީ، ކުދިން ތަރުބިއްޔަތު ކުރާނެ ގޮތަކާއިމެދުގަކަމަށެވެ. ކުދިން ލައްވައި ހާސިލުކުރުވަން ބޭނުންވާ ލަނޑުދަޑިތަކާއި، އުންމިދުތަކާއި މެދު ތަފާތުވުމެއް އުޅޭކަމަށް 16% ބުނި އިރު، ކުދިންނަށް ދޭނެ މިނިވަންކަމަކާއި މެދު ދެބަސްވާ ކަމަށް 13% އެއްބަސްވެފައިވެއެވެ. ހަމަ މިވަރުގެ ނިސްބަތެއް ކުދިން ފެންވެރުވުމާއި، ނިންދުމާއި، ސާފުކުރުންފަދަ ކަންތައްތައް ކުރުމުގައި ދެމީހުންގެ ދައުރު ހިއްސާކުރާނެ ވަރަކާއި މެދު ޚިޔާލުތަފާތުވެފައިވެއެވެ. ކުއްޖާގެ ކިޔެވުމުގެ ފެންވަރާއި ހެދި ދެބަސްވަނީ 5% އިރު، އެކުދިން ރައްޓެހިންގެ ގޮތުގައި ގެންގުޅޭ ކުދިންނާއި މެދު 1% މީހުންނަށް އެއްގަލަކަށް އެރިފައިނުވެއެވެ.\nބޭނުމީ ކިތައްކުދިންތަ ؟\nއަންހެނުންގެ ތެރެއިން 29% މީހުން މިހާރު ތިބިވަރަށްވުރެ އިތުރަށް ކުދިން ބޭނުންވާކަމަށް ސާވޭގައި ޚިޔާލު ފާޅުކޮށްފައިވެއެވެ. 60% މީހުންނަށް ފެންނަގޮތުގައި މިހާރު ޢާއިލާގައި ކުދިންތިބިވަރު އެއީ އެންމަ އެކަށޭނެ ވަރެވެ. ވީމައި އިތުރަކަށް ދެން ކުދިން ހޯދާކަށް ބޭނުމެއްނޫނެވެ. ކުދިން ލިބިފައިތިބި ޢަދަދު ގިނަވެގެން އެކަމާއިމެދު ދެރަ އިޙުސާސްކުރާކަމަށް ބުނީ އެންމެ 11 % މީހުންނެވެ.\nކުދިންތައް ބޮޑުވުމަށްފަހު ހަދާނީ ކިހިނެއް ؟\nކުދިންތައް ބޮޑުވެ މީހުންނާއި އިދެގެން ނުވަތަ އެނުންވެސް ގޮތަކުން ދިއުމުން، ތިމާގެ އަމިއްލަ ކަންތައްތައްކަށް އަނެއްކާވެސް އަލުން ވަގުތު ލިބި އެކަންތަކާއިގެން އުޅޭނެކަމަށް ބުނީ 38% އަންހެނުންނެވެ. 30% ބުނިގޮތުންނަމަ ދަރިންބޮޑުވެގެން ދިއުމުން ކުރާނެ ވަކިކަމެއް ނޭގެއެވެ. އަދި ކުދިންމަތިން ވަރަށް ހަނދަންވާނެއެވެ. 26% ބުނީ ކުދިންމަތިން ވަރަށް ވަރަށް ހަނދާންވެ، އެކުދިން އެކުގައި ނުއުޅުމުގެ އެކަނިވެރިކަން އިޙުސާސްވާނެއެވެ. އަނެއްކޮޅުން ދަރިންކޮޅު ބޮޑުވެގެން، ދުރަށްދާނެ ދުވަހަކަށް ބަލަބަލަ 6% ތިބިކަމަށް މި ސާވޭއިން އެގިފައިވެއެވެ.


"BEsaafu" Program Ge Dhashun Male' Ge Baeh Sarahahdhu Thah Saafu Kohfi - Vaguthu\n"ބީ ސާފު" ޕްރޮގްރާމްގެ ދަށުން މާލޭގެ ބައެއް ސަރަހައްދުތަށް ސާފުކޮށްފި\nދިވެހި އާކިޓެކްޓުންނާއި އިންޖިނިއަރުން އިސްނަގައިގެން ފެށި "ބީ ސާފް" ޕްރޮގްރާމްގެ ދަށުން މާލޭގެ ބައެއް ސަރަހައްދުތަށް އިއްޔެ ސާފުކޮށްފިއެވެ.\n"ބީ ސާފް" މި ޕްރޮގްރާމަކީ ދިވެހި އާކިޓެކްޓުންނާއި އިންޖިނިއަރުން ވެގެން ހިންގަމުންދާ "ބީ އިނީޝިއޭޓިވް" ގެ ދަށުން ހިންގި ޕްރޮގްރާމެކެވެ.\nއިއްޔެ ހެނދުނު ކުރިއަށްގެންދިޔަ "ބީ ސާފު" ޕްރޮގްރާމްގައި ރަސްފަންނު ސަރަހައްދާއި، ސުނާމީ ބިނާ ސަރަހައްދު އަދި މާލޭގެ ނޯތު ހާބަރ ސަރަހައްދު ވަނީ ސާފުކޮށްފައެވެ.\nމި ޕްރޮގްރާމްގެ ދަށުން އިއްޔެ ކުރެވުނު މަސައްކަތުގައި ޖުމްލަ 480 ކިލޯގެ ކުނި ނަގާފައިވާ ކަމަށާއި އޭގެތެރޭގައި 42 ކިލޯގެ ޕްލާސްޓިކް ފުޅި އާއި 23.4 ކިލޯގެ ދަޅު ހިމެނޭ ކަމަށް މިކަން އިންތިޒާމު ކުރި ފަރާތުން މައުލޫމާތުދެއެވެ.\nމިކަން ކުރިއަށް ގެންދިޔުމުގައި ހައުސިން މިނިސްޓްރީ އާއި ވެމްކޯ އާއި ސެކުއާ ބޭގް އަދި ޑެމޭޖް ކޮންޓްރޯލްގެ އެހީތެރިކަން ލިބިގެންދިޔަ ކަމަށްވެސް އެ ފަރާތުން ބުންޏެވެ.\n"ބީ އިނީޝިއޭޓިވް" އަކީ މިވަގުތު ރާއްޖޭގެ ތިމާވެއްޓަށް ދިމާވެފައިވާ ބައެއް މުހިއްމު ކަންތައްތަކުގެ މައުލޫމާތު ހޯދައި އާއްމުންގެ މެދުގައި އެ ކަންތައްތަކަށް ހޭލުންތެރިކަން އިތުރު ކުރުމަށް އުފެއްދި ޕްރޮގްރާމެކެވެ. އެގޮތުން ކުނި ނައްތާލުމަށް ދިމާވެފައިވާ މައްސަލަތަކަށް ހައްލު ހޯދުމާއި މަގުމައްޗަށް ކުނި އެޅުމާއި ރިސައިކަލް ކުރުމަށް އާއްމުންގެ މެދުގައި ހޭލުންތެރިކަން އިތުރުކުރުމަށް މި ޕްރޮގްރާމްގެ ދަށުން މަސައްކަތް ކުރުމަށް ވަނީ ހަމަޖެހިފައެވެ.\nއޭޕްރީލް 28, 2018 16:56\nތިޔާ ބީ ސާފު ޕްރޮގްރާމް އަކު ނެތް ދޯ ރާއްޖޭގެ ނަން ހިނގާ ޓައިޓޭނިއަމް ޕްލޭޓެޑް އެންމެ އާރކިޓެކްޓެއް ވެސް އަދި އިންޖިނިއަރެއް ވެސް ދޯ. އެމެން ބައިވެރި ނުވެ ތިޔާ ހަރަކާތް ހިންގީ ތިޔާއީ ދަ ރާއްޖެތެރޭގައި ކަންކަން ކުރާ އުސޫލުން ބަންޑާރަ އުސޫލުން ކުރި ކަމެއް ތޭ މަމެން ބުނަން ނެތީމު ދޯ.\nއޭޕްރީލް 29, 2018 23:46\nކުޑަކޮށް ދިރާސާކޮށްފަ ކޮމެންޓްކުރޭ، މަ ބޮޑާވާން ކޮމެންޓް ނުކުރޭ. ބަޔަކު ރަނގަޅު ކަމެޔްކުރީމަ ބައިވެރިނުވެ ވާހަކަދެއްކިޔަސް ކަމެޔް ރަނގަޅެޔްނުވާނެ\nއޭޕްރީލް 29, 2018 14:39\nކުރީގެ މިނިސްޓަރު، އާކިޓެކްޗަރު މަައުރޫފު ޖަމީލު ފޮޓޯގައި އެބަހުރި